qundao/data-zh-poetry huggingface dataset:
問吳叔經病
作者：陳藻
朝代：宋

向來風月已傷多，誰料中身更被魔。
萱草別非資灌溉，桐音何事不純和。
人倫自古無娼妓，世態憑渠暫笑歌。
若是此身能解脫，掃除藥餌病消磨。
問太虛
作者：陳藻
朝代：宋

生前百事無如意，死後浮名總是空。
剛把窮愁作題目，哦詩不要晚年工。
喜次漳浦
作者：陳藻
朝代：宋

江灘已過瘴烟收，野象逢人自縮頭。
官路十程如砥去，舉杯先賀到漳州。
喜雨
作者：陳藻
朝代：宋

年登猶藉米船通，去歲那堪一大凶。
人死多因饑後疫，秧焦爭值北來風。
晴空又似驕陽起，罄室誰支此患重。
甘雨連朝雖未洽，蒔田漸喜澤邊農。
嘆問塘東一二新舊
作者：陳藻
朝代：宋

數畝荒田不解耕，老年場屋又無成。
更堪風雨飄摇甚，告放渠儂與養生。
土風
作者：陳藻
朝代：宋

錢塘直出過長洲，質直都無俗太浮。
路入餘杭昌化境，土風淳樸似閩甌。
城山
作者：陳藻
朝代：宋

雲霧成佳景，天明又幾回。
忽携詩句入，別放畫圖開。
遠樹沉如立，行歌去似來。
小舡衝雨過，高柳接湖栽。
月自孤青月，臺呼怪石臺。
故園無夢想，近擬築巖隈。
城山偶題
作者：陳藻
朝代：宋

四天圍一地，濁少判清多。
人氣翻相敵，無如俗物何。
城山讀書
作者：陳藻
朝代：宋

雨響泉流樂不如，月明松柏勝旌旟。
誰能五十猶勤苦，祗向山間受用書。
壬戌重午於潛李氏作
作者：陳藻
朝代：宋

我來於潛縣，知有老聃族。
王氣歇唐家，孫支散幽谷。
居然多仕版，壁列登科錄。
生兒皆可愛，大小芝蘭馥。
大者初試歸，兩眼如明燭。
小者纔讀書，應對機鋒速。
他鄉客重午，菖蒲隨飲俗。
老去卧家山，如夢開詩牘。
壺山二首·其一
作者：陳藻
朝代：宋

萬古凌空孤拄軒，百年那得此身存。
醉醒欲掃雲開眼，興逸誰歸月掩門。
走遍莆陽隨處有，遊觀天下見人論。
細瞻五岳神來舍，旁聳諸山勢更尊。
壺山二首·其二
作者：陳藻
朝代：宋

遠看顛狂近轉迷，有才老死便幽棲。
咄嗟萬里雲彌合，昏黑孤城日正西。
北極河通千澗近，中央天接兩傍低。
頓令病眼還蘇醒，誰向他山更品題。
壽山種柑命名學圃
作者：陳藻
朝代：宋

數畝崎嶇带寺傍，水頹沙石古來荒。
住山有道神通現，學圃成蹊鬼魅藏。
每隔歲華留碩果，早從春事媚幽香。
黄橙綠橘真堪詠，勝是長年引興長。
夜宿延平水東二首·其一
作者：陳藻
朝代：宋

晚向溪西岸上行，溪東一带水爲城。
兩山相距能多少，聽盡傍邊叫賣聲。
夜宿延平水東二首·其二
作者：陳藻
朝代：宋

浮橋暫拆阻狂瀾，懶問津船趁往還。
雙劍廟前酤酒喫，水西燈火水東看。
夜宿溪館偶成
作者：陳藻
朝代：宋

世間多福是行人，到處風光屬此身。
戲效堯夫吟數首，芒鞋楮蓋不知貧。
夜行偶成
作者：陳藻
朝代：宋

脚踏橫塘外氏村，忽瞻北極動歸魂。
貧姑生理凋零盡，八十無兒住此門。
夢故人
作者：陳藻
朝代：宋

死生休道隔幽明，夢裹相看話舊情。
幻出他誰真面目，莫教總是自心成。
姚晉卿溪閣行
作者：陳藻
朝代：宋

南院觀溪心已清，縈紆更上閣中行。
西窗車馬市橋橫，東窗遠山雲霧生。
日斜沙石淺可數，半夜轟雷驅猛雨。
農圃嘈嘈春水高，誰得身閒延客歌。
醉後下階齊拍手，長株矮樹排花柳。
主人更要雙眸寬，去年拄杖尋長安。
一行一處狂呼去，日日芳園大如許。
買地此多直幾金，千屏萬障爲牆堵。
西湖覽畢歸興忙，川無大小人相羊。
清風明月淛江有，酒廉魚賤輸吾鄉。
子從生兒席上作
作者：陳藻
朝代：宋

我身如浮雲，出入無程期。
別君夫與婦，戲約歸來時。
夫問婦何娠，我卜生男兒。
出房拜阿姑，我得酣酒巵。
遊脫城山屐，香聞漁市炊。
雖無童僕遣，若有音信知。
回思一紀先，君吟弄瓦詩。
亦開滿月筵，我行適值之。
親交信有緣，飲啄主者誰。
前言成讖兆，笑訝因陳詞。
詩法久無辭，請繼關雎爲。
十九成數終，陰偶配陽奇。
晉文在外還，霸業一朝基。
伉儷今幾秋，倒指恰如茲。
造化安排生，必也非凡兒。
子畏惠詩用韻酬之
作者：陳藻
朝代：宋

老慵祗合在雞羣，變化那能慕海鵾。
壯歲親朋多死別，窮途造化與生存。
欲尋衣食愁無路，却被妻孥怨少恩。
健筆期君今落第，相賙未得剩空論。
客中夏夜即事
作者：陳藻
朝代：宋

上綴珠璣爲屋蓋，旁堆翡翠作屏風。
醉翁不見身貧賤，卧向凉飈清露中。
客中懷劉九
作者：陳藻
朝代：宋

丘嫂貧中出駡言，途窮非負昔時恩。
柴爐夜雨思君處，歸共柴壚笑語喧。
客中書事
作者：陳藻
朝代：宋

千載蠻風尚有存，此來聞見不堪論。
豬膏澤髮湘南婦，牛勃塗門嶺右村。
行客下床調瘴藥，吏人抱甕灌蔬園。
豈無佳麗堪娛目，別有淒涼只斷魂。
宿清暉
作者：陳藻
朝代：宋

禪家自古分人境，心地明時境始明。
榕樾交陰牆內外，卉花散采路縱橫。
築臺勾引江山入，鑿沼因緣萍藕清。
好是炎天亭上宿，便爲凈土國中生。
宿衡陽
作者：陳藻
朝代：宋

一見行人一下車，行人都說異鄉居。
別來閩嶺三千里，夜宿衡陽夢寄書。
寄劉九
作者：陳藻
朝代：宋

一生閉門不結交，彙緣遇我如同胞。
年年客裏故人多，飲水逢君朱顔酡。
鵲去鳩來有空屋，牝乳雛飛無啄粟。
香火飄零甘死休，無辜憐我兄遭戮。
暗中魑魅籍姓名，我有朋儔等不足。
十事上心九事忘，一日囘首千日長。
誰登百丈嶺，我到鍾山傍。
登堂拜丘嫂，携手戲諸郎。
諸郎挽衣幼女親，汝母磊落如吾人。
哀我若見韓氏孤，敬我寧知蘇子貧。
吁嗟尺布謠，空道天屬真。
寄劉八
作者：陳藻
朝代：宋

六度封書向小孤，一度逢人寄書無。
劉郎嗔我無短吟，素書百紙難論心。
我愛劉郎可無詩，劉郎愛客還笞兒。
我爲父執倍其年，見我呼兄挾渠賢。
撥棄勿復陳，對君吟此身。
憶昔在桂堂，瘧鬼罹我殃。
世情疎客病，移我君家床。
兒女不辭勞，僕妾何憚忙。
秋風黄葉飛，明燈藥爐傍。
我身何日殞，此念何時忘。
丘嫂晚歲歸，敬我如小郎。
他年山下結吾廬，朝暮往來摩白鬚。
我抱子，君抱孫，却使相敘爲弟昆。
寄叔嘉叔平
作者：陳藻
朝代：宋

秋暮家書到武林，平江臘盡未聞音。
兒添一巽還三艮，詩賦雙魚抵萬金。
故國桃花應爛漫，北天梅蕊尚沉吟。
橋門待補行新令，早趣行裝慰老心。
寄叔廣
作者：陳藻
朝代：宋

君在於潛未語歸，姑蘇我到事多違。
母衰妹弱那能幹，婦拙兒頑孰可依。
海近一天風漠漠，朔寒兩地雪霏霏。
行裝稍辦還家急，年少應須慕虎闈。
寄吳提幹
作者：陳藻
朝代：宋

不見河南二十年，若爲再拜畫堂前。
來尋八桂瓜期滿，歸訪蒼梧蓮幕遷。
幸對夫人如母在，喜看令子似公賢。
府僚共約黄花去，業已還鄉種薄田。
寄楊南仲
作者：陳藻
朝代：宋

君思家世質，云此閨閭華。
我知財貨裏，自出人驕奢。
先翁非勤儉，安能美生涯。
兒郎不鼓舞，造化無萌芽。
從今君已悟，拈骰入諠譁。
結棚粧俚戲，達旦聽淫哇。
寄黄景詠
作者：陳藻
朝代：宋

仙翁早歲學吾鄉，我到衰年客仞牆。
柳下和風今有惠，江西詩派又傳黄。
幽居衆仰仁山靜，默坐身回佛日光。
人世大都如夢覺，雖然如夢話難忘。
寓居
作者：陳藻
朝代：宋

到處情親即寓居，從他相狎又相疎。
年衰骨肉多埋土，身賤交朋少寄書。
萬象去來無了日，一元開闔不關渠。
逢人問我今何在，寥落空山誦子虛。
寓故里大中寺值朱起蔡同宿數夜
作者：陳藻
朝代：宋

壯遊初到鄭公鄉，與子吟哦古佛旁。
老去同時人死盡，那知來此話僧房。
將有遠行走筆效江西體贈叔嘉
作者：陳藻
朝代：宋

我非無伴侶，少壯皆黄泉。
獨我成小巫，何人呼大禪。
有時欲覽月，誰與爲飛仙。
萌芽一二輩，世俗輒變遷。
之子略可語，猶之火未燃。
淮浙有同調，已辦青鞋錢。
小除過盧子俞作
作者：陳藻
朝代：宋

今夜人間是小除，歸途迂曲訪君居。
村深事簡携杯外，閒把詩篇細卷舒。
山中有感
作者：陳藻
朝代：宋

每看風月非人世，錯認江山是畫圖。
誰解吟詩追李杜，何須涉海訪蓬壺。
山泉
作者：陳藻
朝代：宋

山山迸出細泉流，更瀉高峰瀑布幽。
盡入大溪灘石裏，古今翻覆幾人舟。
平步樓
作者：陳藻
朝代：宋

主翁面貌不堪誇，却是書中意味華。
因地成樓平似陟，開林見樹直仍斜。
竟日清幽來佛寺，有時問答覺人家。
厭隨權勢貪情話，算殺肥雞愧滿車。
平江清明書所聞見
作者：陳藻
朝代：宋

早插綠楊簷外去，晚携黄胖杖頭歸。
富者幾家貧者衆，年年漸見賞人稀。
平江臘月廿五夜作
作者：陳藻
朝代：宋

昨日宰豬家祭竈，今宵洗豆俗爲糜。
燔柴夾水明如晝，截竹當階爆禦魑。
故國賽還新歲願，老翁回憶幼年時。
才高命薄天相戲，我亦剛腸不肯悲。
平江課賦待試混補蕭中立見之有相憐色因成四韻
作者：陳藻
朝代：宋

吾鄉猶自哂吾徒，易道東來話得無。
幸有蔡邕過爨下，獨憐賈島作原夫。
昌黎俗筆何曾短，永叔文衡不到輸。
多少科名成底事，聊安飄泊老江湖。
平江送王騰叔
作者：陳藻
朝代：宋

交情早已有何蕃，爲我揚聲梁楚間。
秋暮姑蘇身自到，春來行李處猶難。
十年爲客思親切，一第從人奏凱還。
莫笑衰翁頻鑷鬢，雕蟲更擬入賢關。
平江送連亨叟赴省
作者：陳藻
朝代：宋

吾廬元在亮功坊，祖母東街家姓張。
舅翁官小先富强，有子破蕩開書堂。
我隨表伯學文章，忽然好怪不好常。
走師月魚舍莆陽，三山士子厭我狂。
避我談吐如簸糠，北郭先君吳諱驤。
姨弟余入京朝行，惟此二人見科場。
期我前列每參商，面嗔考官識未長。
我因隨老客他鄉，一錢亦欠真空囊。
君出鳳池遊上庠，長洲適值日同房。
我憶東街往事詳，得君情話勝瓊漿。
百盃飲我何以償，欲餞一醉難賒嘗。
雖然旅困顔無光，狂言欲發藉激昂。
自矜到此亦可傷，末篇聽我送行裝。
臨軒策試亮陰妨，首擢南宮丹桂芳。
奉常格法經先揚，亞魁誰賦非君當。
占牌前引歸騎忙，藍袍色映萱草蒼。
美人二八宮樣粧，閥閲貴盛金多藏。
愛君坦腹羲之床，紅紬扇鼓迎新郎。
我還盡糶簞食糧，賽君痛飲尋歌娼。
莫學淺夫唾肥羊，傲岸賀客峻門牆。
幽景
作者：陳藻
朝代：宋

山海吾鄉備，移供不厭餐。
恰如行建劍，幽景享多般。
建劍板橋之什
作者：陳藻
朝代：宋

數里一板橋，亭欄各清楚。
長亭且百間，頻憇忘羈旅。
人道賁乾坤，溪山失其阻。
莊生達未充，無梁思太古。
行行降復登，川廣湍流聚。
急下看飛船，髣髴聞端午。
建劍途中即事
作者：陳藻
朝代：宋

山化千般障，田敷百級階。
林杉森似戟，灘水叫如雷。
蔬笋常供膳，雞魚間有盃。
吾鄉多食物，女慕白粳來。
建劍風土
作者：陳藻
朝代：宋

瞰水比連閣，開山上下廬。
四時篁有笋，兩岸鱔多魚。
白苧男抽剝，新絲女捲舒。
吾曹嗟跋涉，不合早看書。
悼網山
作者：陳藻
朝代：宋

福清一半海爲田，創邑今垂五百年。
傖蠻世革儒風起，西塘生在網山前。
介夫凜凜松筠操，月魚識解文章到。
黄檗休誇十二峰，烏窠白嶼空餐過。
愁夢
作者：陳藻
朝代：宋

天作閒愁催我老，夜長猶自怕天明。
日中料想先成夢，白上髭鬚數十莖。
感舊
作者：陳藻
朝代：宋

憶到渠來憶到渠，滿懷無限不刊書。
獨行總是同行處，剩得長年剩得吁。
憎吏行
作者：陳藻
朝代：宋

人逢胥吏面，唾欲擣其胸。
傷哉彼何罪，造化生蛇蟲。
田宅世無有，妻孥腹屢空。
人家詞訟起，踴躍時命通。
天性本懷惡，煎熬仍怕窮。
得錢即歡喜，道理那能公。
州府珍寶饋，縣官筵席供。
吏贓黥且死，州縣多寬容。
三尺既虛設，民冤訴高穹。
高穹不垂耳，官吏屋俱豐。
憑欄
作者：陳藻
朝代：宋

少壯營營正苦心，憑欄況味不如今。
如今飯散憑欄立，一本寒枯木在林。
憫劉家竹
作者：陳藻
朝代：宋

陳生將五十，無地堪栽竹。
丈人門逕深，兩面千竿綠。
營營不好事，終日眉峰蹙。
二氣豈相宜，此君覺塵俗。
琅玕訴失所，願作陶家菊。
頼有徐卿兒，往往知忘肉。
憶母
作者：陳藻
朝代：宋

蕭小八娘棄我去，我生方始十三年。
如今七十零單五，生死途分竟杳然。
戒買墓石人
作者：陳藻
朝代：宋

盜拆鄰墳築己墳，價廉石大且輸君。
莫教孫子無如我，自拆年時也易聞。
戲簡宏仲劉九丈
作者：陳藻
朝代：宋

明月無長好，晴空有晦時。
君家那與我，頭白似新知。
戲贈叔嘉
作者：陳藻
朝代：宋

七夕劉郎開小筵，細君重九病方痊。
如何依舊煩纖手，伏枕呻吟到冬首。
乃知貴骨真柔弱，老夫此語非諧謔。
劉郎他日有公厨，節序無憂恣行樂。
戲題宏仲飲亭酒肆
作者：陳藻
朝代：宋

老去雖貧有酒壚，秫田自種暫時沽。
閨中不解爲慳婦，猶問劉郎燕客無。
擬別爲浙江之行
作者：陳藻
朝代：宋

兩浙彙緣未，聊窮福建回。
雪鹽晞黑土，朱李細黄梅。
男子皆强鬭，村姑亦嬾腮。
在家無活計，此路欠芒鞋。
擬卜居
作者：陳藻
朝代：宋

向來爲客愛塘村，幾度天邊入夢魂。
恰到塘村心已懶，不知何處立柴門。
新村阻水
作者：陳藻
朝代：宋

前途聞火整裝回，又向新村值水災。
縱道人生爲客好，這般風味稍關懷。
早下蓬嶺
作者：陳藻
朝代：宋

烟雲深裏日攀躋，嶺上宵眠雨電低。
清曉携筇遵下路，高峰對面與胸齊。
早梅開後寒日暗天各穿百孔於杖頭欲放一時之野眼戲題絕句跋其後
作者：陳藻
朝代：宋

夢中只是醒時魂，到老無他學著言。
好句特然生夢裏，醒時却費斧斤痕。
春日
作者：陳藻
朝代：宋

獨上譙樓日一迴，春風桃李滿城開。
狂夫欲語無人聽，呼取閑雲共酒盃。
暮秋閏月平步樓口占
作者：陳藻
朝代：宋

恰已論心四十秋，朱顔化作素絲頭。
種田有穫須知足，應物無貪亦寡尤。
浮世欲回殘夢未，男兒休管讀書否。
任他門戶隨時變，尊酒相逢且勸酬。
書子誨所寄詩後
作者：陳藻
朝代：宋

摇膝支頤體漸康，入門已作白家香。
從今休傍官人俗，但向林泉呼二郎。
書懷奉簡張謙父
作者：陳藻
朝代：宋

浮家官道傍，日夕逢佳客。
無錢可用丹，有眼非開白。
今春寧遠遁，往歲多慚色。
一飯不能酬，饑來祗乞食。
才華張八老，老昧幽居僻。
邂逅出新醅，慇懃如舊識。
燒笋美鮮嘗，買羊甘貴直。
畦蔬遶舍生，園果亦堪摘。
看君雖貧士，與我同庚袠。
夫何造物偏，格我强其力。
朱叔清小樓謁名并詩
作者：陳藻
朝代：宋

望舒雖是月，借作此樓名。
收爾萬家地，歸吾雙眼明。
規模成巧小，景物散縱橫。
人若無高見，虛空柱謾擎。
李氏園
作者：陳藻
朝代：宋

開方數畝地，委曲多門牆。
咫尺闤闠間，縈带谿山傍。
入巷見顔子，簞瓢想淒涼。
變化若夢中，忽成摩詰莊。
主人華副實，好遊心不荒。
引水灌花木，築牆收稻粱。
六月無暑氣，池臺足徜徉。
日斜留客浴，清浄如寶坊。
迥迥過天象，艷艷流坤光。
暫來吟未到，留歸作者囊。
東寧初夏得叔達書自都下來言去秋與鄉薦尋聞下第想就試上庠賦詩寄之
作者：陳藻
朝代：宋

天涯無伴只思渠，知在杭州有故廬。
閩嶺秋空翔一鶚，融江夏日煮雙魚。
合看髫齕登科去，却有髭鬚落第初。
大學好還元祐體，松峬莫便賦歸歟。
東林春晚作
作者：陳藻
朝代：宋

團欒四面山，我住一山裏。
相距能幾何，開方祗百里。
日月出東西，星辰運終始。
雲霞千萬狀，烟雨無窮美。
誰云天體大，仰看全於此。
窮儒治生計，富盛誰與擬。
新晴麻麥秀，擁戴峰巒起。
牡丹芍藥歇，春意濃未已。
野花悉力開，白者真珠比。
薔薇及寶相，爭鬭何綺靡。
藩籬成障幕，村墟化城市。
世上豈寂寥，俯仰昧斯旨。
芙蕖開欲來，黄菊日可指。
寒梅即艮卦，爲魁向年底。
循環無了日，物物從頭理。
康寧不相放，卧病爾爲爾。
東樓夜望
作者：陳藻
朝代：宋

愁來無酒話無人，明月樓中萬里身。
說與長江流水去，汝今穿海入吾閩。
林若愚七十
作者：陳藻
朝代：宋

思我從網山，問道紅泉市。
託翁自漁溪，餉我百餘里。
數窮初值變，巢穴夜焚毀。
我恰還君家，曉霜失行李。
君家一物無，宦學吾請已。
艱難全信義，勉强圖終始。
三載客招提，饋遺無廢弛。
薄莫聞叩門，奔走勞僕使。
先生顧之笑，以我匹子美。
他時誓作銘，自送此老死。
新春方七十，行步追鹿豕。
犀斜宿草多，惆悵餘一紀。
幸有活頭顱，見君松竹比。
屈伸隨變化，貧富休悲喜。
人生飽諳曆，熟識興衰理。
身佚心鎮愚，千歲焉用彼。
桂堂秋夜
作者：陳藻
朝代：宋

熒熒燈火臨書卷，續續蛙聲入桂林。
背後曲肱眠小子，床頭酌酒服玄參。
梅
作者：陳藻
朝代：宋

野水橋邊幾樹梅，歲寒款款向人開。
精神別带陽春到，造化勻分臘月來。
滿眼松筠皆臭味，一天霜雪是胚胎。
看花遠地身還老，買屋何年手自栽。
楞伽經
作者：陳藻
朝代：宋

若向他經義已詳，此難成句也何妨。
昔人誤點經文會，更不回頭狥故常。
橫江亭
作者：陳藻
朝代：宋

東注流求日本波，西吞金翅玉融河。
好開亭館延三益，橫截江潮看萬艘。
此是人烟生巨海，莫辭鮮食送新醪。
網山勝處名賢迹，隔水相迎立兩坡。
次子望肯堂之什
作者：陳藻
朝代：宋

酒樽開處是陽春，有屋休論舊與新。
才子綠袍能賦詠，乃翁青冢亦精神。
人心多向醒時僞，情話無如醉後真。
莫要孟光同遯去，急須榮祿奉偏親。
次韵回叔經
作者：陳藻
朝代：宋

從來剽竊爲場屋，直是無繇識古書。
屈指罕能官顯達，到頭剩得腹空虛。
君今身計非謀祿，地有人耕免荷鋤。
高適學詩年更晚，才名何患不相如。
次韻吳推官見贈經理達翁家事之什
作者：陳藻
朝代：宋

紅泉風俗如鄒魯，易合西華數載盟。
莫把肝腸隨世變，常分儋石作人情。
哦詩豈詫文章好，立教先須義利明。
戲問苦廬余子畏，論交何重與何輕。
次韻林君則惠詩
作者：陳藻
朝代：宋

湖水當門四面山，旁羅書史坐中間。
他人共我何曾有，造物於君本不慳。
況是早教緣累少，便知晚與歲時閒。
餘糧摸得鮮魚煮，大勝簞瓢陋巷顔。
次韻林子衡惡夢之什
作者：陳藻
朝代：宋

昔人賡詩不賡韻，韻恐不與事相關。
後人未得詩中趣，賡得韻來誇甚難。
相逢索我一夢吟，我欲可以呈孔顔。
若要夜間無惡夢，朝朝心鏡好頻看。
次韻源仲八丈日理之作
作者：陳藻
朝代：宋

眼中皆道境，牆內是君家。
樂處元無盡，吾生任有涯。
歛石堂頭有老夫善排遣之語因答以詩
作者：陳藻
朝代：宋

本來無悶可消除，生死窮通一任渠。
若到于今更排遣，讀書何處是工夫。
歲晚朱叔清樓上談詩話佛飲酒聽琴作
作者：陳藻
朝代：宋

歲晚家何處，因循未得歸。
本無愁可遣，寧有佛堪依。
翁子談佳句，郎君撫妙徽。
剔燈聊共醉，明日又分飛。
歲除僧寺看寫疏作
作者：陳藻
朝代：宋

元正祈禱萬千般，縱道聰明聽也難。
料得鬼神應喜我，不曾投疏一相干。
歸入古田界作
作者：陳藻
朝代：宋

步步谿山勝，橋亭建劍風。
土宜辭荔子，村塢盡油桐。
南店炊初滑，西舟石漸窮。
豈知旬日外，便訪去時蹤。
歸入福建界作
作者：陳藻
朝代：宋

行旅名雖惡，遊山興亦深。
酒無官榷價，松有道傍陰。
鵝鴨谿谿浴，蜩蟬樹樹吟。
逍遥儔侶怪，駡我失常心。
汝永寓大湖以歲歉還舍邂逅喜能爲具賦詩贈之
作者：陳藻
朝代：宋

不到蓬窗恰一年，空村作客遇饑還。
相逢喜有三餐色，況是烹魚送酒船。
浙漕不成還勉諸同行
作者：陳藻
朝代：宋

此去相期泰茹連，歸來鄉舉賽登天。
秋風少壯猶堪想，人閙何由識老顛。
海口吟
作者：陳藻
朝代：宋

按圖自古無人到，二百年來戶口添。
架屋上山成市井，張官近海課魚鹽。
估客趁潮撐米入，沒人忍凍采蠔粘。
仲尼有廟塵誰掃，寺觀崢嶸香火嚴。
清暉行
作者：陳藻
朝代：宋

主翁不解飲，安事園池遊。
從知蓮社侶，所樂在清修。
我憶少壯日，未多禪悅優。
獨醒對佳景，愁紋上眉頭。
四方觀唱禮，文辭旨趣幽。
我膝固不屈，彌陀暗相投。
葉吹光亂轉，花覆實泉流。
此外無國土，靜中反身求。
湛然真賞妙，誰肯尋糟丘。
漁溪西軒
作者：陳藻
朝代：宋

千尋好景羣峰起，一抹寒烟半壁留。
日影漸高魚網曬，雨聲長響桔槔休。
種麻賣布皆貧婦，伐蔗炊糖無末遊。
狂客寂寥貪看月，初旬已看月如鈎。
獨宿贈伯已
作者：陳藻
朝代：宋

獨宿空齋夜雨流，對床無味不如休。
論文似汝相逢少，又被塵埃鋪席囚。
用余子畏韻其詩有警句云若知瓦礫真成道便覺珠璣不屬君
作者：陳藻
朝代：宋

少長城闉老一村，平生好語不曾聞。
百年馬鬣空埋我，三載鼇頭更祝君。
幸有鄰僧分隙地，豈無座主識雄文。
須臾忍死携筇立，更看崢嶸足躡雲。
田家婦
作者：陳藻
朝代：宋

蒔秧郎婿晚歸來，白面勻粧是乃妻。
笑說福唐風俗惡，一田夫婦兩身泥。
由建陽抵浦城界遂歸崇下
作者：陳藻
朝代：宋

臨溪行盡却穿山，山盡依然出水間。
崇下不貪歸去近，最憐山水要環看。
甲子應舉
作者：陳藻
朝代：宋

場屋悠悠四十年，這回弄鏡已華顛。
也知枯木春稀到，却想寒灰火復燃。
高尚難攀生有累，往來莫厭喜隨緣。
傷心自是離鄉客，幾度因歸上墓田。
病眼寄子中
作者：陳藻
朝代：宋

連朝黑雨暫晴時，山抹浮雲似畫眉。
貪看須臾成底相，不堪病眼怕風吹。
癸未生朝躔父公父以酒殽而華其陋賦一絕
作者：陳藻
朝代：宋

家貧何敢話生朝，多謝開尊慰寂寥。
要跡一盃辭不受，便需拙句作瓊瑶。
百丈書懷寄丘子深
作者：陳藻
朝代：宋

離騷休唱逐臣愁，此曲思君可寄不。
百歲都來如過客，一生大半似幽囚。
那堪泣玉空懷寶，剛道雕蟲勝飯牛。
山館無聊春睡美，日高丈五正蒙頭。
盧北山元夕
作者：陳藻
朝代：宋

社屋相忘鼓笛鳴，空村步月興堪乘。
何須更要鰲山立，野燒天邊勝看燈。
盧子俞幼孫晬日
作者：陳藻
朝代：宋

我與良翁似有緣，命名與述戰龍天。
事忙不記垂弧旦，恰到渠家遇晬筵。
看潮
作者：陳藻
朝代：宋

何處飛來白鷺多，潮頭已減數分□。
西旋衝却東流散，陣陣將軍引戰過。
看船
作者：陳藻
朝代：宋

迅步如何却放遲，貪看船子下灘奇。
身貧也守垂堂戒，自覺年高命未知。
真仙洞
作者：陳藻
朝代：宋

洞裏清溪可泛舟，入觀洞府出高丘。
老聃尸解今還在，黄帝生前有此不。
滴乳解添無數巧，携燈何用不曾幽。
乾坤自大人身小，拳石空中作勝遊。
福州城北吳氏新樓之作
作者：陳藻
朝代：宋

千山匼匝繞三山，盡屬危樓一覷間。
雲漢星辰誰道遠，鄰家花木不容慳。
憑欄要取西湖盡，落葉尤宜朔吹寒。
況是先生莊列輩，眼高人境幾層看。
秋雨
作者：陳藻
朝代：宋

早禾收罷晚禾青，再插秧開滿眼成。
誰道秋風專肅殺，依然四月雨中行。
秋雨
作者：陳藻
朝代：宋

梅花五鼓城頭角，吹向愁人枕前落。
一聲心膽碎無餘，三聲兩聲那更作。
天明起坐壁爲鄰，簷外垂垂秋雨脚。
雨脚强，鬢毛弱，若爲一滴白幾莖，縱使赤松猶老却。
穀城山下作
作者：陳藻
朝代：宋

遠來便見兩山睽，一大隆高一小低。
及到近看如合璧，壺公祗與穀城齊。
紀夢
作者：陳藻
朝代：宋

自從弱冠爲游子，玉融丹井壺山市。
哦詩不用著工夫，已謫牂牁四千里。
柳侯未五十，羅池作刺史。
翰苑失詞華，蛟龍怨泥滓。
我今四十貧無官，六合飄零到融水。
來時三宿柳城村，再拜前賢我如此。
才卑何怨嗟，且述西征始。
奔走豈吾心，跬步思桑梓。
江右湖湘抵桂林，青山爭獻雙眸美。
青山縱好興不生，萬斛羈愁懷抱裏。
夜長正好夢，征夫何早起。
合眼見故鄉，開眼知行李。
交朋無恨別，親戚常孔邇。
天明同登途，薄暮共棲止。
一更春酒熟，街頭逢伯氏。
二更桑麻園，仲氏談生理。
三更四更，平時往還人，見我早歸呼我喜。
五更茅店寒，鄰鷄振吾耳。
忽驚身在竹床眠，天外七閩何處是，隻淚汪汪沾布被。
紅泉明日還福清作
作者：陳藻
朝代：宋

獨坐無聊日已西，忽經蒜嶺過漁溪。
一枝何處空歸去，却整行裝羨鳥栖。
紫瑞香三首·其一
作者：陳藻
朝代：宋

中開素粉笑濃霜，外带凝脂妬夕陽。
縱有寒梅祇一色，暗香不似撲人香。
紫瑞香三首·其三
作者：陳藻
朝代：宋

放蕊爭先見菊彫，逐花旋拆到桃夭。
若爲耐久還柔脆，莫折仙枝本易摇。
紫瑞香三首·其二
作者：陳藻
朝代：宋

無數枝頭簇簇葩，大枝直上細枝斜。
商量開盡商量落，全要前花見後花。
絕交贈伯已二首·其一
作者：陳藻
朝代：宋

忙忙終日暫談玄，便聽閨房惡駡傳。
郎壻已灰題柱志，親闈曾教斷機賢。
絕交贈伯已二首·其二
作者：陳藻
朝代：宋

我讀人間饑死書，君歸市肆有錙銖。
未聞良婦嗔嘉客，分遣由來造化殊。
經鉏
作者：陳藻
朝代：宋

兩間陋屋牓經鉏，經是心明鉏是蔬。
種果始初花可翫，遶牆藤蔓實堪儲。
若能棲止身爲鳳，何必奔馳食要魚。
人見此間無五畝，誰知藝圃本寬舒。
網山先生諱日寄綺伯
作者：陳藻
朝代：宋

先生一去三十年，蘋藻聊修諱日虔。
雌劍忽尋雄劍逝，恰恰歲暮吾無錢。
乃知毫髮有造化，此禮終與吾毋緣。
人生損益固常理，韓門仍被流俗牽。
鳳毛辭采非不美，再拜焚香符水前。
驅邪院中諸將吏，或書或畫縱橫縣。
網山有靈應大笑，安得師友尚流傳。
聞雷
作者：陳藻
朝代：宋

先春三日已聞雷，驅得長空一雨來。
莫問陰陽今失序，磽園且喜趁犁開。
聽吳畢聞講杜詩今夕行因效釋子偈體成一絕
作者：陳藻
朝代：宋

春秋皆貶事無褒，莊子思之意若何。
下筆便爲齊物論，大家命酒且高歌。
聽雨
作者：陳藻
朝代：宋

逋負關心糴穀償，麥苗準擬貼春糧。
連宵不寢聽微雨，錯喜簷花滴數行。
自哂
作者：陳藻
朝代：宋

且安愚分住天涯，休問明朝買馬回。
濠上有人留此老，去年不到異鄉來。
自哂
作者：陳藻
朝代：宋

自小何曾識帝鄉，姓名却挂武林廂。
祝融今歲爲災甚，亦費貲糧奔走忙。
至浦城界聞武林失火而還
作者：陳藻
朝代：宋

幾年要入武林遊，今日中塗却罷休。
剩得紀行詩數首，前途有便是良謀。
與宗上人同飲
作者：陳藻
朝代：宋

同年同月又同時，邂逅僧房把酒巵。
五十年來未相識，鄰州兩舍賀生兒。
與景晦
作者：陳藻
朝代：宋

鄉閭好事喜人傳，聞說當初賦斷弦。
得暇灌花花造化，有方種藥藥神仙。
忽看脚下相隨處，又是人間別樣天。
數畝南園誰更管，任他荒草欲平肩。
舟行
作者：陳藻
朝代：宋

衆流江漸闊，百怪石如生。
錯聽人聲閙，空岩答槳鳴。
艾軒老先生文集刊傳上以揄揚其問學下則得佛家以法布施之意前後數君子有是志而不果今日薄西山幸一見此喜成古風三篇以賀後來之有作者且述下悰云·其一
作者：陳藻
朝代：宋

老艾先生歿，駸駸四紀年。
衣冠常嘆惜，文字合刊傳。
東巒乃猶子，遺藁掇拾全。
網山雖上足，無刀堪雕鎸。
從遊今殆盡，錄藏多散捐。
裔孫韙君應，發憤起收編。
甲集且流布，俸微艱得錢。
晚春題壁去，名姓輝藍田。
製錦增廩給，乙丙尋踵前。
搜羅必盈十，但祝君高遷。
我老不可待，權輿已欣然。
艾軒老先生文集刊傳上以揄揚其問學下則得佛家以法布施之意前後數君子有是志而不果今日薄西山幸一見此喜成古風三篇以賀後來之有作者且述下悰云·其三
作者：陳藻
朝代：宋

蚤歲過玉融，悟逢陳叔盥。
曾待艾翁來，國風話長短。
忽聽誦采蘋，玉川茶八椀。
因入網山門，多舍莆陽館。
今喜文集行，源流心事滿。
頭顱七十六，見此抑何緩。
百爲信有待，立志如君罕。
良晤向三山，彙緣非偶款。
艾軒老先生文集刊傳上以揄揚其問學下則得佛家以法布施之意前後數君子有是志而不果今日薄西山幸一見此喜成古風三篇以賀後來之有作者且述下悰云·其二
作者：陳藻
朝代：宋

夫子刪詩去，流年近二千。
何人悟芣苢，此老獨遺筌。
活鯉收入袖，化龍騎上僊。
傍看休發問，無語堪相傳。
假令託忠恕，投塊答僧禪。
依前提出後，未誰知的然。
給還上手契，各認落江田。
薌巒
作者：陳藻
朝代：宋

香山白樂天，香草荆屈平。
釋氏定而慧，道家直且清。
儒臣司燮理，至治薰神明。
不然岩谷間，亦作蘭茝馨。
郁郁若沉水，茫茫夷島生。
人從韓壽徒，去就焉知輕。
詎如賢達門，氣類全精誠。
鮑肆不肯入，結交皆羣英。
男以芳自持，女以烈主盟。
時雖付衰歿，久亦騰褒旌。
自古葬枯骨，阿誰埋令聲。
所以薌巒上，遺芬始崢嶸。
一字可爲謚，雙魂無愧情。
寧馨把仙桂，已在月中行。
迤邐銜雞舌，筆花對長檠。
紫薇引當坐，紅藥歡相迎。
虎丘
作者：陳藻
朝代：宋

竹瘦門逾靜，樓高山太低。
白煙青樹走，細雨大江迷。
野水東西渡，園蔬上下畦。
僧無城市去，岩有鬼神棲。
虎溪
作者：陳藻
朝代：宋

四圍山木合，百磴屋簷重。
古穴成幽井，疎林散曉峰。
響泉那更月，啼鳥此無冬。
臺上朝朝看，天邊處處供。
融州望鄉
作者：陳藻
朝代：宋

故國來來八十程，登樓迷却桂州城。
望鄉不分千山隔，上趁金烏日裏行。
融州東樓
作者：陳藻
朝代：宋

燈火無蠻市，江山遶暗城。
漁舟關柝響，野燒日頭生。
雨闊千村暝，天高一月行。
夜樓多好景，都不礙陰晴。
融州西樓望山
作者：陳藻
朝代：宋

西樓門外數峰青，合看芙蓉展看屏。
回首東郊晴日出，千人躍馬上天庭。
融州除夜寄福清劉九兄
作者：陳藻
朝代：宋

臘月牂牁三十日，相思覓句上譙樓。
遥知今夜柴爐會，說我無家更遠遊。
蟹井
作者：陳藻
朝代：宋

此山鼇不動，此井蟹如何。
小阜爲拳石，晴田看盡波。
俯知雲障下，却放日輪過。
一上一囘首，層層眼界多。
西宮中夜聞紡聲
作者：陳藻
朝代：宋

半夜俄聞踏紡車，鄰人如此解勤家。
東奔西走方來憇，驚覺真知何處邪。
西窗晚眺
作者：陳藻
朝代：宋

兩年無事坐窗間，數盡西邊不老山。
薄暮忽迷雲與樹，驚來乍見別峰巒。
西軒罷齋暫別先後進諸友
作者：陳藻
朝代：宋

菜羹脫粟布襴衫，酒肉隨時亦飽酣。
生理傍人那得見，泉源在我久彌甘。
此身可是陶成器，來學須教青出藍。
若要參禪垂一問，也勝削髮禮瞿曇。
觀漁船水碓有感
作者：陳藻
朝代：宋

水淋槽滿舂應響，人降槎登網自沉。
萬事低昂惟兩勢，乾坤闔闢箇中尋。
訟田行
作者：陳藻
朝代：宋

樂軒世俗文不工，場屋此生難遭逢。
百年餓死真可惜，人命只在田畝中。
遠行直到西融州，客裝收拾來歸休。
江灘象窟百無憂，却陷人心危險頭。
海上曾琚本亭戶，日在公門騁詞訴。
下鄉老嫗何大娘，小郎遺業孤女當。
主婚老嫗貪聘資，將女嫁與曾琚兒。
女將三十年及格，依法賣田何所疑。
樂軒信己因信人，豈識兩家俱不仁。
曾琚文約只要錢，錢被何偷反訟田。
牙緋縣宰坐縣亭，官是堂除豈不精。
老胥代判爲縱橫，知縣依書那得平。
却監媒人宋五九，備錢還我錢何有。
提點八州刑獄使，重念八州冤曲事。
許人越訴榜通衢，有狀不禁攔軺車。
軺車曉出平旦歸，千人百人周四圍。
車中呼入使者笑，觀感人多涕沾衣。
笑者笑何意，吾不聰明渠不至。
感者泣何爲，赴愬容易殊曩時。
文書山積難稽考，胥吏依前顔色好。
樂軒辭說如直弦，外臺判下不改前。
州府監錢何嫗還，吏人掌客生艱難。
因循六十日，公事無了畢。
胥徒去復來，索酒需財食。
樂軒一片杞菊懷，遂令奔走生塵埃。
春雨吹散春風回，奇花異奔相迎開。
百千阿堵何足道，嗚呼何媼豈人哉。
叱散胥徒吾不取，抱琴橫膝眠空齋。
詠子誨門外荷花
作者：陳藻
朝代：宋

門外芙蓉未肯花，西風彌月露多華。
我來爲客如相約，細沼同時十一葩。
詠快活三首·其一
作者：陳藻
朝代：宋

客舍寒窗月色明，紙衾展罷睡縱橫。
傍人正是無聊景，怪我狂呼快活聲。
詠快活三首·其三
作者：陳藻
朝代：宋

武林試罷過仙霞，行路崎嶇各憶家。
怪問老夫何所喜，飄摇飛舞似楊花。
詠快活三首·其二
作者：陳藻
朝代：宋

小船密坐頸難伸，盡是饑寒不遇身。
快活幾聲天地裏，相看疑我是顛人。
詠陳和伯母墳嘉禾芝草甘露之祥
作者：陳藻
朝代：宋

慕親五十歎姚虞，况是行年六十餘。
方執母喪啼若孺，雖居禫制飯猶蔬。
天存屋漏人純孝，曉到墳頭暮倚廬。
芝草嘉禾甘露應，少爲嫠婦解生雛。
試後自題因送從弟敬之赴省
作者：陳藻
朝代：宋

銀袍二萬縱人多，筆誤無如鬼魅何。
祇恐有司長莽鹵，那知昏病自蹉蛇。
交遊解散文因怪，門戶誰興鬢欲皤。
頼有阿連才思逸，乘槎好好上天河。
試黜寄余景仁
作者：陳藻
朝代：宋

六經不合窮稍深，入場下筆無知音。
吐辭從實理從是，誰肯暮途生悔心。
臨漳推官韙我筆，累舉悞疑當第一。
夜光暗擲那有知，羣兒久處誰相識。
試黜題盧子俞所居
作者：陳藻
朝代：宋

門外冬青八九株，去去株間各丈餘。
晚禾翦穗上囷儲，黄藁堆兼綠葉居。
老夫晨出觀道腴，摧筇邐迤來東廬。
世界在前君悟歟，饑寒火宅飽華胥。
主人慰我下鄉書，謝之養生祗業儒。
雖然鄰酒欠錢沽，粥飯可以供朝晡。
四壁雖然一物無，半年聚稈爲薪芻。
但愁賦稅吏追呼，鞭撻白丁省限踰。
誦中庸
作者：陳藻
朝代：宋

端把中庸誦一篇，眼前神物頓森然。
塵埃掃盡無他慮，儘管高樓自在眠。
誦少陵詩集
作者：陳藻
朝代：宋

麻鞋奔走杜陵翁，卧盡風帆雨驛中。
天也不愁窮餓殺，年年催促要詩工。
謁羅池廟
作者：陳藻
朝代：宋

平生不作羅池夢，今日還來謁柳祠。
忽憶故人曾得句，鬼神先我七年知。
謝丘伯已送酒芋
作者：陳藻
朝代：宋

二劉兄弟雖可語，其如斛面已尖量。
天差一婦各監係，跬步不容越隄防。
羨餘置産晨夕忙，老夫押花亦歸疆。
縉紳意態生堂堂，苞苴來往堪嗟傷。
僕夫方遣邸音到，疾足追回他送將。
跏趺禪伯坐高堂，棒喝驚人宗旨揚。
東家小兒迪功郎，羞茶饋乳分名香。
先生方寸古書藏，有時夜半開晶光。
溫故知新滋味長，欲傳對面無承當。
蹲鴟三十新酒芳，忽然餉我非世常。
何以報之愧空囊，百尺竿頭與翺翔。
男牽女挽細君狂，不放逍遥隨老莊。
謝丘子中惠詩
作者：陳藻
朝代：宋

高叟生來五十年，方知弄筆學詩篇。
此翁甲子才奇一，吟詠看看到適邊。
謝九峰升坐相留
作者：陳藻
朝代：宋

重陽七日月當圓，高坐禪師祝萬年。
夢裏五更聞齒錄，凡夫有罪是貪眠。
謝余子京驤惠詩·其一
作者：陳藻
朝代：宋

晝同學歷夜觀星，壯日情親忽老成。
莫恨異鄉相見少，一來人物一番更。
謝余子京驤惠詩·其二
作者：陳藻
朝代：宋

遠來無物示拳拳，到老生涯尚闕然。
坐久但貪情話好，又勤雞黍費囊錢。
謝余薦鴞聽易惠詩一首
作者：陳藻
朝代：宋

向得追隨父祖間，此來重結子孫懽。
自嗟三世須臾見，不有餘生會遇難。
詩社已收風月美，舉場祇用粃糠殘。
百錢聊買時文看，容易如君直換官。
謝王爾瞻爾中惠詩
作者：陳藻
朝代：宋

兄弟初年事網山，髭鬚未出正童顔。
我方盛壯今羸老，多謝新詩敘舊懽。
謝鄭如之送酒初十日
作者：陳藻
朝代：宋

俗緣不許伴僧齋，錯喜重陽避酒杯。
誰擬衰翁對衰菊，黄昏猶有白衣來。
讀史偶作二首·其一
作者：陳藻
朝代：宋

千夫合作一賢人，合數賢人是聖神。
莫道眼前無孔子，一身散作萬千身。
讀史偶作二首·其二
作者：陳藻
朝代：宋

由來識後技無他，江左人材氣象豪。
道理明時身自俯，見聞溢處趾空高。
讀李翰林詩
作者：陳藻
朝代：宋

杜陵尊酒罕相逢，舉世誰堪入此公。
莫怪篇篇吟婦女，別無人物與形容。
讀東坡玉糝詩因成一絕續去年芋莖羹後寄丘林陳三友
作者：陳藻
朝代：宋

味有酥陀出自天，芋成玉糝却同然。
此羹若使東坡見，尤怪枯莖化得偏。
讀莊子
作者：陳藻
朝代：宋

堯無是處桀無非，此語堪驚與道違。
造物恩私多嵬瑣，始知莊子得真機。
貧婦行
作者：陳藻
朝代：宋

故人身死妻貧病，買藥無錢留性命。
半簞赤飯一盂蔬，對不能餐雙淚迸。
阿官賣田妾未歸，稅在夫家田賣誰。
鄉胥改割全隠匿，妾典衣裳空被追。
零落生涯種片園，朝朝夜夜盜開門。
鄰翁苦妾妾租客，客也無輸叫妾論。
那更雙棺四缶灰，伐山博米圖葬埋。
嗚呼豪强欺妾奪山去，不許鹽丁燃妾柴。
十歲孤兒出縣庭，空手携狀投杳冥，黄堂走罷走使軿。
文書送縣已三月，依舊含冤說我聽。
貧病
作者：陳藻
朝代：宋

正圖奔走救寒饑，喘嗽那堪力已疲。
意是無錢休買藥，情知有命不求醫。
舊恩莫報空懷念，新識相逢淡更宜。
多少貧交書畀我，觸來又得一篇詩。
賀丘子從遷居
作者：陳藻
朝代：宋

老夫昨者亦遷居，只是他人借屋廬。
道義交親無罣礙，妻孥慮遠自嗟吁。
迺翁能殖千金去，令子均分甲第餘。
醉卧市心年月久，南橋依舊賦歸歟。
賀丘煥翁南歸
作者：陳藻
朝代：宋

三十年前八桂歸，西江舡上每吟詩。
迺翁收拾傳尤切，令子經從是果非。
渡海却休賢季路，論文想勝謁羅池。
此行況有如臯雉，藥裹拋來自畫眉。
賀仲雨斗門
作者：陳藻
朝代：宋

濯錦江邊唱絕强，孤青和者亦夔襄。
歷年雖久地相遠，在寢豈止升渠堂。
縱能帖石防頹岸，隨寓幽居供賞翫。
何如是處斗門雄，莆壤萬農生贊歎。
莊周笑我機械深，夏王見我須賞音。
莫道白頭猶未遇，等勞一片活人心。
賀劉叔猷爲用甫納婦
作者：陳藻
朝代：宋

生平小我一全干，十五字問揚雄難。
納幣孟冬猶丱角，記得迎長方祀冠。
倒指新春五十七，先春女嫁男婚畢。
采真園裏東風回，主公無事花添色。
少貧嗟我老更貧，塵累何時是了人。
況且郎君賦語神，使我見兒祗欲嗔。
賀劉直之值改官·其一
作者：陳藻
朝代：宋

公車五剡得京官，俗態營求有百端。
但看樂昌劉令尹，了無一語汗人顔。
賀劉直之值改官·其三
作者：陳藻
朝代：宋

少年場屋有程文，但見高才迥出羣。
今日江邊看道骨，世人涵養罕如君。
賀劉直之值改官·其二
作者：陳藻
朝代：宋

里人歡喜看榮歸，兩僕籃輿自有輝。
勝在宦途無事業，但將裘馬詫輕肥。
賀劉直之值改官·其四
作者：陳藻
朝代：宋

日者紛紛步五星，諸儒言命亦相承。
大人雙眼如明月，照出毫釐不肯憑。
賀叔嘉生日
作者：陳藻
朝代：宋

一子累輕婚事畢，如何學易已皤然。
天無快活除君壽，任待皤然也百年。
賀四五姑七十
作者：陳藻
朝代：宋

壯歲貧而旅，無家可語歸。
見多延酒饌，躬爲補裳衣。
頭白諸親忝，心丹百事違。
何堪持報德，但喜母年希。
賀子永爲令郎醮婦
作者：陳藻
朝代：宋

咿呀喝擔禮筵開，無物聊堪表下懷。
天遣腐儒人事省，三冬不放一錢來。
賀王嘉玉生日
作者：陳藻
朝代：宋

九袠初開二，鄉閭敬老成。
今朝壽者出，明日聖人生。
孫重勞昏嫁，奴猶課耨耕。
乾坤無暫息，翁嫗合營營。
賦京口蘇園
作者：陳藻
朝代：宋

揚子江邊犬吠村，蘇公宅畔蝶遊園。
滄波對景標層塔，野市逃喧植外樊。
亭榭高低隨卉木，門庭光彩屬兒孫。
本朝名相青氈在，傍築書齋細討論。
贈九峰老
作者：陳藻
朝代：宋

佛土仙家本一般，松菴海上住三山。
三三演出奇峰九，生氣元來萃此間。
贈余子畏
作者：陳藻
朝代：宋

相識紅泉舊日多，年年地上漸消磨。
眼青好我今無幾，頭白逢君喜若何。
縱道索居無伴侶，却能默悟自雄豪。
細君掃去床書怒，笑答爲儒合詆訶。
贈叔嘉叔平劉丈
作者：陳藻
朝代：宋

木槽壓油三石餘，半爲燈火半煮蔬。
上山伐柴五十束，九分賣錢一燒肉。
等閑八月舉場歸，早禾囷畢晚禾稀。
道行願見國人肥，高才久屈當奮飛。
萬一主司仍見遺，課奴種麥家相宜。
老夫借屋蓄妻兒，寂寥慣便亦何悲。
贈揚元鼎
作者：陳藻
朝代：宋

老泉早別閩中去，君在姑蘇臺下生。
每見鄉閭新到客，便尋香火舊來情。
百年念祖心田孝，一種論文眼力明。
歲晚已無場屋累，古書真味勝浮名。
贈故鄉人
作者：陳藻
朝代：宋

我家已破出他鄉，如連如卓方阜昌。
豈料囊金隨後散，一齊開鋪鬻文章。
我今濱死祗如許，二友猶堪望軒翥。
從頭借問向來誰，十室九人非舊主。
贈王叔平
作者：陳藻
朝代：宋

龜山與我說於潛，忽向平江問酒帘。
何日龜山山下坐，共談江浙擘蠔粘。
贈蒙中
作者：陳藻
朝代：宋

田園尚少隠居難，場屋勞勞未得官。
有酒羨君無一事，餘糧猶足散孤寒。
贈蕭中立
作者：陳藻
朝代：宋

相逢知己向非無，木未逢春一樣枯。
雙眼如君今有力，困窮那得到狂夫。
贈許秀才
作者：陳藻
朝代：宋

祖工儷句集刊行，業販儒書乃父能。
莫恥向人傭作字，世禆文教後須興。
贈陳伯融夫婦
作者：陳藻
朝代：宋

才子治春秋，推尋命氏由。
果然佳偶遂，夫豈俗人猶。
話自文章出，身從勤儉修。
老夫歡喜見，舊與兩家遊。
贈高待聘
作者：陳藻
朝代：宋

待聘先生二十六，弟子滿堂脩幾束。
下床一麵月幾千，有客市廛錢別錄。
爲兒不誦杞菊篇，舉筯欠魚須要肉。
老夫弱冠奇一秋，飄零來問君平卜。
先生稱我有雋才，滿縣青矜皆拭目。
一日僅能赴三飯，折簡叩扉知幾幅。
今夜酒移明夜醉，凌晨乞展黄昏速。
四邊延我入師席，席則有餘身不足。
高子行年已若干，更度四期心從欲。
月錢祗直曉點心，薪蔬盡此携兒畜。
抱書誰肯訪吾門，看君有是猶霑祿。
井泉比舊百倍深，汲人綆短無麻續。
時去技精分愈窮，時來淺學難逃福。
販商射利偶贏餘，便詫巧謀能潤屋。
莫待黄金當散時，舟車到處遭顛覆。
辛巳大歉
作者：陳藻
朝代：宋

村村無米歲何堪，我到家家有酒酣。
自昔略經三兩度，似今未見大生慚。
辛巳歲晚上墳
作者：陳藻
朝代：宋

偶然空手出州城，薄有田園住福清。
晚得次男陪筆硯，秋隨舉子省墳塋。
過淮不擬成僧去，挂紙誰能接跡行。
多少隴頭無祭祀，此來猶喜剩餘生。
辛巳歲暮宴陸甥子由家
作者：陳藻
朝代：宋

吾妹嫁時狼狽甚，幸皆存活得年深。
有男買屋棲遲喜，見舅開樽爛熳斟。
歲值凶荒多餓死，我慚溫飽更酣吟。
還鄉日少生難保，敢覬今番一話心。
辛巳秋後訪盧子俞作
作者：陳藻
朝代：宋

本是吾鄉少富藏，五年亢旱太難當。
麥苗俱盡村如洗，蔬芋全無市亦荒。
笑我擬爲饑莩去，訪君那得酒肴嘗。
更生一見真歡喜，忍聽他人尚絕糧。
述懷
作者：陳藻
朝代：宋

病身四十未妻孥，墟墓那堪兩世孤。
送年
作者：陳藻
朝代：宋

一味清貧好送年，堪嗟柴炭買無錢。
生涯幸與干戈遠，不管天明聽雨眠。
送張謙父往潭州
作者：陳藻
朝代：宋

八卦重來夢一周，人生更得幾年浮。
看君矍鑠猶堪展，似我龍鍾只合休。
淮廣早供詞峽興，湖湘留與鬢霜遊。
還鄉試問同庚客，剩有頭顱話舊否。
送穀准羊肩賀伯溫
作者：陳藻
朝代：宋

曲江宴罷注官旋，親舊肥家有酒舡。
我老學農雖未遂，穀分一石准羊肩。
送蔡伯畛往潮州四首·其一
作者：陳藻
朝代：宋

迎侍雖然勝左遷，戀鄉畢竟怕離筵。
讀書不合能譏佛，罰向潮州住幾年。
送蔡伯畛往潮州四首·其三
作者：陳藻
朝代：宋

似我生男父合貧，腰斤嶺上解求薪。
君今有子爲官去，何憚携家踏路塵。
送蔡伯畛往潮州四首·其二
作者：陳藻
朝代：宋

聽說漳南象窟間，如今行路不愁難。
黄茅青草無人處，多有軒亭好卸鞍。
送蔡伯畛往潮州四首·其四
作者：陳藻
朝代：宋

向來一夢兆孤青，還記伶俜過驛亭。
今日此行非昨日，他時歸騎相掀騰。
送郭定夫
作者：陳藻
朝代：宋

相看無可分，遠適無可餞。
但向主人家，杯酒時同燕。
交緣何太淺，春風方識面。
子行歸有期，我老魂將變。
後會信難思，雖在殊州縣。
史遷南北遊，值我鄉邦彥。
話間及死生，亦足知深眷。
石城伴梅福，共祝天和練。
送郭定夫往江西二首·其一
作者：陳藻
朝代：宋

去年誤作送君詩，却又論文得幾時。
今日溪邊成話別，榮歸早赴北堂期。
送郭定夫往江西二首·其二
作者：陳藻
朝代：宋

石城少府自公餘，拄笏看山問老夫。
向道封胡羣從宅，馮生不到食魚無。
送陳智叔舍人赴召
作者：陳藻
朝代：宋

紫袍入手閏兩周，黄紙除書作郡侯。
後薪莫訝還居上，巨魚直是能吞舟。
蕭何乃知天下信，魯人祇道東家丘。
到了公評難嫉忌，遠皆敬服近何尤。
器識高明官令顯，羞作軟媚隨波流。
膽略肯因權勢屈，事機果中日前籌。
鴻飛似退正仙翼，不蓍不龜心有眸。
兵形敵計何英識，胍絡豈從經外紬。
友于根自惟孝發，論語尚書政所由。
君於骨髓已先得，字是皮毛剝便投。
强收老淚且分袂，情共斯文苑囿留。
送黄欽之赴廣州鹽稅三首·其一
作者：陳藻
朝代：宋

地氣周遭逐處流，五羊漸已似中州。
海風吹斷山無瘴，炎月何妨作宦遊。
送黄欽之赴廣州鹽稅三首·其三
作者：陳藻
朝代：宋

一族名家叔度孫，同時入嶺五華軒。
使臺帥閫終須到，官職高低且暫論。
送黄欽之赴廣州鹽稅三首·其二
作者：陳藻
朝代：宋

莫嫌征稅太喧卑，尺蠖將伸用屈爲。
好趁江西趨召命，此詩兼送入京時。
遇事有感
作者：陳藻
朝代：宋

命薄世仍貧，如何避苦辛。
姓名聞有我，忠信話無人。
哭死堪多舊，論交笑一新。
聖經誰可愛，場屋散天真。
過延平書懷
作者：陳藻
朝代：宋

幾程便要買歸舟，身在延平已倦遊。
但有菜羹供祭禮，人生何必到融州。
過建劍書所聞見
作者：陳藻
朝代：宋

日夜灘聲急，相忘不閙人。
兒孫猶棄水，農圃各文身。
眼出平洋豁，眉逢大雨顰。
谿藏山脇裏，遶水每逡巡。
過建劍飲食
作者：陳藻
朝代：宋

賣食鮮雖少，開酤賤却醇。
不知天地裏，何處享全珍。
過新喻
作者：陳藻
朝代：宋

四顧茫茫水接天，遠山如卧白雲邊。
馬頭忽看孤峰起，錯喜鄉關是目前。
過桂平
作者：陳藻
朝代：宋

嶺南太半尚鴻荒，城壁空堅草莽長。
忽到潯州江上飲，喜他風物近吾鄉。
過桃枝嶺
作者：陳藻
朝代：宋

兒童嬉戲向比鄰，長見桃枝出郭人。
七十五翁方過嶺，回頭舊事總成塵。
過江山作
作者：陳藻
朝代：宋

疊疊青山相送迎，遶溪幽樹萬蜩嗚。
我來場屋無聲字，也在神仙洞裏行。
過海豐
作者：陳藻
朝代：宋

梅花結子已紅青，歸路猶愁一月程。
忽聽兒音鄉語熟，不知方到海豐城。
過盧北山
作者：陳藻
朝代：宋

西成課罷赴羣居，中路誰家倦憇予。
恰見主人方早起，簷前觀我所爲書。
過盧子俞
作者：陳藻
朝代：宋

番番留我殺雞多，老齒如今不奈何。
本是年凶甘隔闊，論情非爲酒來過。
過臨川懷劉氏弟兄
作者：陳藻
朝代：宋

臨川幾日到長沙，聞道黔南路更賒。
行見一村籬落好，誰家此住憶君家。
過蓋竹祠
作者：陳藻
朝代：宋

人心有想自然靈，夢寐之間兆眹成。
蓋竹山前英惠廟，暗中贏得四方名。
過象州
作者：陳藻
朝代：宋

都無一物作生涯，坊巷蕭條有幾家。
料得寒梅應悵恨，滿城開作寂寥花。
過黄州訪東坡雪堂遺跡擬作
作者：陳藻
朝代：宋

謫來誰作久長居，便擬明朝歸舊廬。
誦遍離騷情不已，讀殘鵩賦恨如初。
斯翁直是憂黎庶，到處仍看似里閭。
父老無人堪問訊，黄昏立馬轉躊躇。
道中戲嘲朱叔緯
作者：陳藻
朝代：宋

畏日在征途，心涼不知苦。
青山千百態，相契無相忤。
芒鞋有至貴，道眼開方睹。
行行遂吾性，萬物與同祖。
殺雞固不忍，從衆那得阻。
嫩菜送香粳，頗覺清肺腑。
同游自疎懶，共飯何嗔怒。
道中酒壚
作者：陳藻
朝代：宋

千村亭榭酒旗揚，收盡山光與水光。
風物到來城郭閙，杖頭隨處去休忙。
適武林入延平界作
作者：陳藻
朝代：宋

人烟隨山窟，家家自生理。
木杪插秧青，泉流仙杵起。
開邊憶漢皇，航海通南鄙。
黄昏更不愁，客舍連甍美。
適武林途中作
作者：陳藻
朝代：宋

道途奔走固然非，閒坐真空度歲時。
誰解胸中無窒礙，兩隨造化不相譏。
鄭主簿宅看雪訪梅聽僧撫琴偶成四韻倩蕭中立書之
作者：陳藻
朝代：宋

鵝毛散亂三朝雪，烏帽沾濡六出花。
梅吐萬枝香滿室，桐聽幾曲興乘槎。
蓬萊借問仙仇覽，人世何妨醉釋迦。
騷客平生揮字拙，蕭郎爲我走龍蛇。
鄭汝則七十
作者：陳藻
朝代：宋

少壯同時事網山，幾人別後鬢能斑。
古稀慙愧今餘四，君已平頭一醉歡。
鄭簿約飲不赴以詩謝之
作者：陳藻
朝代：宋

浪遊人到北，佳節日穹南。
多謝棲鸞意，相期汎蟻酣。
桃源迷去路，玉麈失清談。
寄語鄭莊驛，難逃負約慚。
重山論易贈吳叔達
作者：陳藻
朝代：宋

似汝論三易，何人閲五車。
白頭長作侶，黄石即爲家。
重陽臨安舟中作
作者：陳藻
朝代：宋

小船獨坐看平洋，歷歷登高舊事長。
戲把此身觀變化，今年無酒過重陽。
閲世
作者：陳藻
朝代：宋

道理初從紙上求，因而處世得優游。
于今但閲人間世，自有文章筆下流。
阿凡初冠覓詩
作者：陳藻
朝代：宋

後人猶識前賢子，祇是迺翁文字行。
爲報阿凡今既冠，莫教只託網山名。
除夕
作者：陳藻
朝代：宋

歲晚民貧百物廉，無錢堪買亦何嫌。
聊將送酒呼鄰客，淺飲三杯不用添。
除夜寄妻叔劉丈
作者：陳藻
朝代：宋

一自鄰居十二年，幾番爲客更從前。
入同飲酒柴爐畔，出看呼盧竹爆邊。
鼓吹兒童隨處閙，庖厨烟火幾家眠。
今宵莫恨輕離別，此地蹉跎豈偶然。
除夜憶福清塘東諸友
作者：陳藻
朝代：宋

去年除夜作吟思，除夜今年久別離。
幸喜此身貧却健，柴爐更隔一年期。
除夜過延平書所見
作者：陳藻
朝代：宋

東家兒婦試新衣，西家殘織方下機。
東家宰牲嫌不肥，西家呼兒去采薇。
欲掩不掩留半扉，等彼良人心依依。
小兒出門看落暉，平章去時霜未晞。
須臾忽見扁舟飛，雙槳掝破清漣漪。
抖擻裙兒牽兒上釣磯，手掩蓬鬢漸覺面生輝。
遽呼良人何來遲，稅苗更管中限違，且買豚肩連夜歸。
陳叔盥兩惠詩以一首謝
作者：陳藻
朝代：宋

休要逢人誦六經，紅泉往事已凋零。
向來未壞恭王壁，到處閒摇普化鈴。
幾歲寒窗頭也白，兩篇新什眼空青。
還鄉舊識多農賈，那得柴門自掩扃。
雲菴覓詩
作者：陳藻
朝代：宋

百級危階上翠巒，四邊山色自低環。
海鄉無限蕭條景，收到樓前是美觀。
題劉氏翠微亭
作者：陳藻
朝代：宋

舊屋紅蕖外，新亭綠樹傍。
江晴孤棹見，雨近衆山藏。
學圃未成趣，催詩何太忙。
他年多橘柚，此地一瀟湘。
題吳景恬寫三傳正後
作者：陳藻
朝代：宋

乃翁催我傳春秋，及我書成已合眸。
有子傳家何可憾，夜深燈火問東周。
題東湖林氏所居
作者：陳藻
朝代：宋

遠來東望見門牆，到後西看不見洋。
四面近山圍遶密，卜居如此合綿長。
題林仲雨皦日庵
作者：陳藻
朝代：宋

詩仙庵未作，與我話庵名。
素髮來爲客，朱甍始落成。
變風情性語，皦日死生盟。
君老身猶健，雌埋一劍橫。
題清暉樓
作者：陳藻
朝代：宋

茲樓名郡郭，何處別林泉。
一水遥通蜀，千崖利插天。
鸕鷀晴舞雪，桑柘月生烟。
欲醉囊羞澀，愁看度兩年。
題融州城樓
作者：陳藻
朝代：宋

除却譙樓環廨舍，蕭條市井客懷悲。
高高下下山無數，淺淺深深江有時。
大布紅裙猺女著，半規白扇野人持。
城中昨夜亡羊豕，聞得誰家虎入籬。
題靜江
作者：陳藻
朝代：宋

桂林多洞府，疑是館群仙。
四野皆平地，千峰直上天。
題黄子正昜軒
作者：陳藻
朝代：宋

買屋移居已歷年，北偏破漏更新椽。
忽於瓦下得昜字，鑄在小刀殊駭然。
主人懽喜檢玉篇，昜也音揚飛也箋。
儒生例作飛揚想，符瑞壯之心益堅。
中間整頓安書案，此物携來呈我看。
神扶頃刻聰明開，便解卜君門戶換。
文形上下分兩刀，刀字成三意如何。
昔人曾解三刀夢，果把一麾時命遭。
正形五畫爲五馬，馬字依稀昜字寫。
屋成一百六十秋，來歷無從詢鐵冶。
漁溪市中多學者，舉業棄之如土苴。
吟詩白日費工夫，勸君自此知趨舍。
山水仙鄉出人物，課書雖少多簪紱。
黄生雙眼自超奇，莫遜此刀持待兒。
大書闊榜爲昜軒，我更分毫細討論。
名場變易須容易，不到艱難過禹門。
顔伯溫生日席上口占
作者：陳藻
朝代：宋

今日開筵賀始生，來年今日辦西行。
後年壁挂登科記，今日人看指姓名。
食粥絕句贈盧震夫
作者：陳藻
朝代：宋

古甆大椀今無有，特地凶年洗出來。
滿著十分牛乳粥，客思喫盡鬼神猜。
首正有感二首·其一
作者：陳藻
朝代：宋

憶昔吾鄉入首正，衩衣街斷小書生。
紫衫來去今無幾，恰似當年冠带行。
首正有感二首·其二
作者：陳藻
朝代：宋

聽說從前我未生，知書不許衩衣行。
平時街上齊冠带，況是人間歲節更。
黄景詠七十
作者：陳藻
朝代：宋

我纔弱冠出鄉閭，日漸回頭舊迹疎。
惟有鄉閭才德士，記在心胸如記書。
老來乍作龍門客，臭味訝君多似渠。
講論前輩三數公，果然少壯皆羣居。
因話隆興乾道事，恍惚此身棲故廬。
迺知場屋非巨網，却放鯤鯨爲逸魚。
不得浮名須得壽，人爵何如天爵有。
談禪會意一二言，遣興成詩千百首。
氣清形瘦力不羸，緩步登臨快如走。
夕陽曉雞神愈健，端坐縱談誰解糾。
今春七十休計年，此是神仙人識否。
生平但看神仙手，何曾把錢弄升斗。
黄景詠夫婦七十
作者：陳藻
朝代：宋

身形清且瘦，乾坤一竿竹。
欺雪可千年，必壽先五福。
易道古難全，陽九配陰六。
先後期月間，唱隨來相逐。
夫天君職閒，婦地臣勞服。
觴詠恣優游，生理閨房熟。
今春古稀會，元夜增和淑。
二老出勸酬，笑談相往復。
織女戲牛郎，輟耕歸辟穀。
仙翁答王母，蟠桃真勝肉。
黄檗香爐峰
作者：陳藻
朝代：宋

黄檗寺前猶突兀，祖師塔外別安排。
香爐好是中央小，無數峰巒拱揖來。
黄石還漁溪寄劉九四首·其一
作者：陳藻
朝代：宋

孤青湖外幾時歸，想極吟孤落月知。
身似南飛烏與鵲，歸來何處不相思。
黄石還漁溪寄劉九四首·其三
作者：陳藻
朝代：宋

老去今秋迹轉孤，憐君幼女似童烏。
窮通何事關渠甚，便問明朝有試無。
黄石還漁溪寄劉九四首·其二
作者：陳藻
朝代：宋

多少人家好弟兄，不堪閨婦似吹笙。
十年再拜如丘嫂，更盡劉郎故舊情。
黄石還漁溪寄劉九四首·其四
作者：陳藻
朝代：宋

南北東西語別頻，白頭何計作比隣。
便留久客如前度，無暇長年作主人。
龍嶼偶作
作者：陳藻
朝代：宋

年少彎弓中鵠心，到頭衰暮也沉沉。
有機悟道書篇嬾，無事關懷睡思深。
跋扈笑非當日態，低回靜向此山吟。
撥來自有洪纖韻，牙是天工我是琴。
魏壇觀
作者：陳虛中
朝代：宋

夫人在兮若冰雪，夫人去兮仙蹤滅。
可惜如今學道人，羅裙带上同心結。
山水小景
作者：陳虞之
朝代：宋

千年老樹立蒼石，三峯兩峯天出雲。
青溪道士坐船上，自按玉簫人不聞。
送別
作者：陳虞之
朝代：宋

柳濕征衫晚出關，荒城古雪劍花寒。
西風漠漠龍沙路，馬上青山带醉看。
過周墩堡
作者：陳裔長
朝代：宋

地坦容車馬，城空絕戍樓。
幾家烟火在，風露冷松楸。
李侍郎修路
作者：陳褎
朝代：宋

路餘百里兩山間，水驛山程總不安。
誰把千金平滑蹬，免教一葉委驚灘。
行人感歎何時已，賢守功名百世看。
次第吾閩都似掌，却嗤蜀道號泥盤。
中和堂木芙蓉盛開戲呈子瞻
作者：陳襄
朝代：宋

千林寒葉正疏黄，占得珍叢第一芳。
容易便開三百朵，此心應不畏秋霜。
九日與浦城縣學諸生遊南峰院
作者：陳襄
朝代：宋

九日黄花節，新樽綠蟻浮。
投壺鳴魯鼓，歌者似商謳。
諸子衣冠盛，先儒禮樂修。
西巖山景好，爲爾作陽秋。
人生天地間
作者：陳襄
朝代：宋

天無私覆心，地無私載德。
人生天地間，榮辱何相隔。
農者不釋耒，朱門列鼎食。
巧婦不下機，公子羅紈飾。
富貴豈勞心，饑寒空努力。
惟有北邙山，冢墓皆荆棘。
仙居縣署巖老亭
作者：陳襄
朝代：宋

手持養性書，此地學耕漁。
身似龍蛇蟄，情忘木石居。
地迷成遠復，政靜得中虛。
何必求深隠，幽蒙即所廬。
余自白陽馳謁宜都周夢得長官飲于清江亭愛其山水之勝留題
作者：陳襄
朝代：宋

丹山西去水東流，亭在山南隔蓼洲。
船繫白楊歸不得，清江如畫主人留。
使還咸熙館道中作
作者：陳襄
朝代：宋

土曠人稀使驛賒，山中殊不類中華。
白沙有路鴛鴦泊，芳草無情妯娌花。
氈館夜燈眠漢節，石梁秋吹動胡笳。
歸來攬照看顔色，斗覺霜毛兩鬢加。
依韵和解空長老雪頌
作者：陳襄
朝代：宋

片片分明是六花，迷人只見亂如麻。
窮閻處士愁穿屐，明眼高僧笑點茶。
十二玉樓開閬苑，三千銀界遍河沙。
解空老子能提唱，郢曲幽蘭未足誇。
依韵和通判徐郎中毗陵重陽
作者：陳襄
朝代：宋

自愴宮車別帝臺，寄言籬菊不須開。
心喪忍到行春浦，耳病慵携遲月杯。
天色陰沈鳴雁過，物華零落暗蛩催。
却輸小杜憐嘉節，酩酊齊山夜始迴。
依韵和酬子直重陽送酒
作者：陳襄
朝代：宋

君有雲泉酒，詩來寄我嘗。
色過金菊淡，味带木蘭香。
北固山城秀，東園水榭凉。
無因陪落帽，孤酌負重陽。
偶書
作者：陳襄
朝代：宋

朝居晦息與山鄰，物理由來有屈伸。
獨把一心經萬事，逍遥須養谷中神。
冬至日獨遊吉祥寺·其一
作者：陳襄
朝代：宋

井底微陽回未回，蕭蕭寒雨濕枯荄。
何人更似蘇夫子，不是花時肯獨來。
冬至日獨遊吉祥寺·其三
作者：陳襄
朝代：宋

過眼榮枯電與風，久長那得似花紅。
上人宴座觀空閣，觀色觀空色即空。
冬至日獨遊吉祥寺·其二
作者：陳襄
朝代：宋

東君意淺著寒梅，十朵深紅未暇裁。
安得道人殷七七，不論時節遣花開。
古劍謝李惟肖示所業
作者：陳襄
朝代：宋

天工鑄劍挺鋒鋩，洪爐百鍊金爲剛。
閃鑠神鎚飛電光，磨礪七彩成文章。
豐城地僻淪精久，紫氣雄雄射星斗。
未得神功倚天外，一朝誤入張華手。
青霜爲鍔寶爲環，有時捧出黄金盤。
萬靈照灼妖氛走，天地無光秋水寒。
聞道華陰有奇土，試拭繁星袖中舞。
風胡側目觀如堵，一唱人間萬金賈。
夜來幾度風雷嗔，雌雄出沒光如神。
來年决定化平津，坐中有客攀龍鱗。
古城
作者：陳襄
朝代：宋

蘆葦蕭疏天氣清，水含山色照重城。
綠蕪何處管弦地，碧落舊時鐘鼓聲。
三峽橋邊秋雨過，六鼇宮裏夜潮生。
蕭郎秦女無歸約，十二瑶臺空月明。
古靈山試茶歌
作者：陳襄
朝代：宋

乳源淺淺交寒石，松花墜粉愁無色。
明星玉女跨神雲，鬥剪輕羅縷殘碧。
我聞巒山二月春方歸，苦霧迷天新雪飛。
仙鼠潭邊蘭草齊，露牙吸盡香龍脂。
轆轤繩細井花暖，香塵散碧琉璃椀。
玉川冰骨照人寒，瑟瑟祥風滿眼前。
紫屏冷落沈水烟，山月堂軒金鴨眠。
麻姑癡煮丹巒泉，不識人間有地仙。
句·其一
作者：陳襄
朝代：宋

西風斜日鱸魚香。
句·其二
作者：陳襄
朝代：宋

世有斯文屬孔顔。
和公序庫部觀孔雀因呈東玉少卿
作者：陳襄
朝代：宋

修尾峨冠蜀錦裁，飄流應自玉關來。
閒窺水鑒精神出，靜刷金華羽翼開。
野思未饒鷳灑落，羈栖聊與雁低回。
不因久在司空館，平日誰憐五客才。
和咏鶴
作者：陳襄
朝代：宋

耻與籠禽飫稻泉，滿懷霜雪獨蕭然。
千年華表曾留語，萬里青雲此息肩。
養性最宜棲露苑，引吭時得唳晴天。
神仙骨法人難相，除向瑶臺玉簡編。
和如晦二首·其一
作者：陳襄
朝代：宋

俱爲澤國朱轓守，同是冰廳白首郎。
且喜朝廷憂外寄，故從書府輟班揚。
和如晦二首·其二
作者：陳襄
朝代：宋

一別瀛山歲未期，三州聲稱已齊飛。
欲將吏事文經術，獨恐迂儒取世譏。
和如晦桃杏
作者：陳襄
朝代：宋

一色胚紅染露柯，誰栽安石舊巖阿。
自嗟老大無心賞，不及流鶑管顧多。
和子直聞運使兵部駐節京口寄呈如晦
作者：陳襄
朝代：宋

南徐新政煥秋陽，九日登臨喜命觴。
送酒客尋方外士，觀風人是省中郎。
千家弦管聞謠俗，萬頃湖山入燕堂。
使節未歸深有意，欲疏涇瀆利吳艎。
和子瞻沿牒京口憶吉祥牡丹見寄
作者：陳襄
朝代：宋

新接枝頭色倍添，馬蹄尋處帽欹檐。
春工別與鉛華麗，佛地偏資好相嚴。
紅蕊欲開丹未渥，素香堪茹雪非甜。
詩翁何事辜真賞，不許浮根浪發黏。
和子瞻沿牒京口憶西湖寒食出遊見寄二首·其一
作者：陳襄
朝代：宋

乞得湖山養病身，花時曾共憶行春。
嚶鳴幽鳥還遷木，觱沸清泉復采芹。
皂蓋尋芳丘有李，綵樓觀戲巷無人。
錦袍公子歸何晚，獨念溝中菜色民。
和子瞻沿牒京口憶西湖寒食出遊見寄二首·其二
作者：陳襄
朝代：宋

春陰漠漠燕飛飛，可惜春光與子違。
半嶺烟霞紅旆入，滿湖風月畫船歸。
緱笙一闋人何在，遼鶴重來事已非。
猶憶去年題別處，鳥啼花落客霑衣。
和定慧超勝長老寄謝紫衣頌三首·其一
作者：陳襄
朝代：宋

恩袍出挂壯禪扉，試問何人達此機。
船子夜來親下釣，碧潭明月有餘輝。
和定慧超勝長老寄謝紫衣頌三首·其三
作者：陳襄
朝代：宋

得道無求幻與真，一筇一衲似閒雲。
忽聞師唱報恩曲，百草千花特地春。
和定慧超勝長老寄謝紫衣頌三首·其二
作者：陳襄
朝代：宋

童子南來遺我詩，維摩方丈一伸眉。
不勞言語通消息，夏熱春寒各自知。
和宛丘長官賞花
作者：陳襄
朝代：宋

遺我新詩雅興長，一時花譜爲傳芳。
不須滿縣栽桃李，却羨風流騎省郎。
和張運使題長樂臺
作者：陳襄
朝代：宋

雲暗騶鳴出谷時，一方生齒庇餘輝。
知君才業非張翰，莫爲鱸魚有意歸。
和御製賞花釣魚
作者：陳襄
朝代：宋

仙蹕傳呼禁苑開，兩班迎拜玉輿來。
花圍帝座重張幄，鱗上天鈎曲賜杯。
鳥散香叢聲睍睆，人觀靈沼樂徘徊。
君恩更錫回鸞藻，還許儒生給筆陪。
和東玉少卿後池群雁
作者：陳襄
朝代：宋

生意淹留白水塘，樊籠多事豈吾鄉。
江湖已失秋南望，歲月猶欣塞北凉。
白日稻粱應飽足，青雲岐路莫思量。
主人憐爾能鳴久，肯放逍遥物外翔。
和東玉少卿見遺
作者：陳襄
朝代：宋

束芻彌月館行人，白首無殊一面新。
朔漠持麾慚未達，東方連騎喜相親。
卮言坐遣壺中月，物色頻驚塞下春。
使者不知爲旅意，佳篇猶擬駐征輪。
和東玉少卿謝春卿防禦新茗
作者：陳襄
朝代：宋

嘗陪星使款高牙，三月欣逢試早茶。
綠絹封來溪上印，紫甌浮出社前花。
休將潔白評雙井，自有清甘薦五華。
帥府詩翁真好事，春團持作夜光誇。
和桃花因戲如晦
作者：陳襄
朝代：宋

顔色已饒丹杏蕊，馨香不減雪梅疏。
自從移入青陽觀，前度劉郎記得無。
和正辭職方以濬河留滯
作者：陳襄
朝代：宋

萬鍤如雲濬禹溝，荀卿橋畔艤行舟。
珠躔合照賢人聚，銀漢無波海客留。
且作東山携妓樂，未應南浦送君憂。
辛夷花發春醅熟，只俟郊原雨少休。
和程公闢大卿遊越山亭
作者：陳襄
朝代：宋

荔子園林海日邊，幽亭更在碧雲巔。
江山舊是無諸國，樓殿今爲極樂天。
五馬如君多暇少，一樽惟我共遊偏。
須知白首留連意，已有新詩寄北船。
和程公闢紅梅
作者：陳襄
朝代：宋

誰把繁英染絳脂，曉妝紅淡臘前時。
栽培上苑無多地，囑付行人第一枝。
朔雪有情相掩映，東風何事少噓吹。
莫嫌冷落天涯遠，他日和羹氣味移。
和程公闢遊宿猿洞二首·其一
作者：陳襄
朝代：宋

幾年營此草堂棲，施飾名園百卉齊。
曾學子真耕谷口，今容摩什老山西。
龍臺日上千峰出，雁塔雲生一徑迷。
知有嶺猿猶在否，使君高卧莫教啼。
和程公闢遊宿猿洞二首·其二
作者：陳襄
朝代：宋

老來歸鞅海邊村，猶喜諸親聚里門。
漢守朱轓臨祖帳，韓侯清酒滿離樽。
猿驚出洞時三哭，梅送行人早一番。
此去蓬萊峰頂月，夢魂應到荔枝園。
和程大卿新闢諸寺門
作者：陳襄
朝代：宋

政絕多門寺却通，靈山勝境盡牢籠。
應憐去魯遲遲意，令遍諸天國土中。
和程大卿荔枝
作者：陳襄
朝代：宋

棠陰爲政有光晶，號令風行鬼亦驚。
和氣發來藏不得，直教丹荔背時生。
和程大卿遊昇山
作者：陳襄
朝代：宋

相逢不及荔枝期，况值千巖雪灑時。
南國小棠偏去近，北山逋客獨來遲。
雲中直有三清路，塵外都如一局棋。
聞欲引泉添洗藥，未應奪我鳳凰池。
和程大卿遊鳳池院
作者：陳襄
朝代：宋

白雲深處一軒開，鳳去池空折野梅。
山接九龍爭夭矯，路盤千騎久徘徊。
烟嵐翠入樽前滴，水石深從澗底來。
誰與忘機此棲息，笑看林鳥下生臺。
和蘇子瞻通判在告中聞余出郊以詩見寄
作者：陳襄
朝代：宋

郊原綠意動遊人，湖上晴波見躍鱗。
閒逐牙旗千騎遠，暗驚梅萼萬枝新。
尋僧每拂題詩壁，邀客仍將濾酒巾。
寄語文園何所苦，且來相伴一行春。
和通判九月望日始見菊花二首·其一
作者：陳襄
朝代：宋

月滿霜飛菊始華，幽叢冷落带烟斜。
籬邊過却重陽酒，澤畔誰憐野草花。
湖學先生歸解組，安州司戶老居家。
皆因晚節無人用，隕涕臨風爲爾嗟。
和通判九月望日始見菊花二首·其二
作者：陳襄
朝代：宋

灼灼秋英綴露華，白衣不見日空斜。
細看未減重陽淚，更晚猶勝二月花。
城裏好山何處寺，門前多竹甚人家。
直須載酒頻來賞，莫爲衰遲便感嗟。
和運使兵部秋成
作者：陳襄
朝代：宋

重湖收積潦，多稼結盈疇。
貸息移書減，逋租案籍求。
民情寬蹙頞，歲計上參謀。
寄語昆堂老，生初早晚修。
和鄭閎中仙居十一首·其一
作者：陳襄
朝代：宋

我愛仙居好，臨民必以誠。
簿書無日暇，獄訟積年生。
百疾求箴補，千鈞待準平。
嗟予不如古，斯道未能宏。
和鄭閎中仙居十一首·其一〇
作者：陳襄
朝代：宋

我愛仙居好，三年理尚寬。
民雖離網罟，政未息風瀾。
憫物刑多省，勞心席少安。
祗慚無惠術，求配古人難。
和鄭閎中仙居十一首·其一一
作者：陳襄
朝代：宋

我愛仙居好，民純不用拘。
閭閻興禮讓，囹圄長榛蕪。
網闊姦逾少，風恬惡自無。
一年人已信，感激謝張弧。
和鄭閎中仙居十一首·其七
作者：陳襄
朝代：宋

我愛仙居好，公餘日在房。
憂民極反覆，責己未周詳。
法律行隨手，詩書坐滿箱。
老來須向學，多病喜平康。
和鄭閎中仙居十一首·其三
作者：陳襄
朝代：宋

我愛仙居好，園池日退居。
馴禽來鶴鶴，野水進徐徐。
草樹通樵採，桑麻有老鋤。
猶言民未樂，更待寢刑書。
和鄭閎中仙居十一首·其九
作者：陳襄
朝代：宋

我愛仙居好，慚無德政馨。
下車時問疾，治獄日空囹。
老吏貧歸里，蒼生餒在庭。
惟憂澤未至，豈敢瀆邦刑。
和鄭閎中仙居十一首·其二
作者：陳襄
朝代：宋

我愛仙居好，安民去百姦。
誠心雖照物，政體昧循環。
喜有綱條立，慚無教令頒。
三年憂且病，王事豈能閒。
和鄭閎中仙居十一首·其五
作者：陳襄
朝代：宋

我愛仙居好，官卑分已盈。
才非漢循吏，道似魯狂生。
擊柝心雖樂，觀民志未平。
寧如孟夫子，不食去齊卿。
和鄭閎中仙居十一首·其八
作者：陳襄
朝代：宋

我愛仙居好，家居十數人。
民窮惟有疾，俸薄不知貧。
弟妹閒成癖，妻孥老未淳。
自餘無所恨，寸祿及偏親。
和鄭閎中仙居十一首·其六
作者：陳襄
朝代：宋

我愛仙居好，隆儒尠大方。
諸生令講藝，童子俾升堂。
買地興民學，驅車下黨庠。
三年邑未化，官滿意彷徨。
和鄭閎中仙居十一首·其四
作者：陳襄
朝代：宋

我愛仙居好，經營盡國工。
庶民心喜悅，小邑勢尊隆。
萬瓦如雲合，千題不日礱。
自非仁惠術，愧子一觀風。
咏雪
作者：陳襄
朝代：宋

三日連綿雪，豐年預可占。
陰寒驅瘴毒，刑殺助天殲。
片片尋衣袂，花花飣屋檐。
來時須浩漫，到地即微纖。
狼籍無由掃，虛空不易拈。
溪流成瀺灂，野色變青黔。
洗硯冰霜合，烹茶氣味甜。
行人留趾跡，村老上髭髯。
只被交加惑，寧爲冷凍厭。
價高龜手藥，勢壓酒家帘。
書案煩收拾，銅鑪減顧瞻。
先春嬌柳絮，永夜奪銀蟾。
磵石懸飛瀑，園籬挂織縑。
山光韜美玉，水鹵出形鹽。
圓若珠璣剖，輕如鵠鷺燖。
高疑翻箭浪，碎是擲牙籤。
蕭灑偏低竹，綢繆更倚蒹。
絲繩浮井谷，寶鑒照妝奩。
毫髪吹先起，脂膏著自黏。
垂枝多綫縷，鬅物利刀鐮。
粲者詩風美，皤如賁主嫌。
夷齊羞潔白，郅寧等威嚴。
草樹多摧折，萌芽苦滯淹。
霑濡雖近惠，染污劇傷廉。
黑帝由容慝，黄人但守謙。
蒼茫施粉繢，枯枿露鋒銛。
岳瀆何曾補，塵泥漸覺添。
饑貧逢道路，富貴隔帷簾。
飽得兒童戲，稀令烏雀覘。
未應平坎窞，故欲峙峰尖。
魍魎皆迷愕，蛟龍亦遁潛。
豪門生間阻，坐市獲并兼。
米穀方騰躍，簞瓢足養恬。
四垂雲黯黯，一室火炎炎。
已厭填溝壑，那思溉釜鬵。
此情終待訴，誰肯到窮閻。
哭倪氏女弟亡兒傳孫
作者：陳襄
朝代：宋

骨肉天涯別，風塵客子悲。
孟州新喪妹，夔峽繼亡兒。
燭暗猿啼夜，城空日落時。
肝腸已無淚，只是腦中脂。
喜雪
作者：陳襄
朝代：宋

有客何方來，粲然游我庭。
推戶出見之，顔色如瑶英。
問之不吾語，微風若聞聲。
曰予朔方士，飲子南方名。
萬里不相識，修塗一來經。
聞子官大府，高車塵冥冥。
有言未嘗吐，低頭斂光精。
西人趨向異，念予孤蒙行。
我欲友其德，顧己鴻毛輕。
予起謝不敏，過辭非予聆。
感子虛白德，來化純愚誠。
高風激萬世，凜如伯夷清。
留子永今日，願言報英瓊。
墨崖道中作
作者：陳襄
朝代：宋

陰山沙漠外，六月苦行人。
水迸金蓮曉，湯回鐵脚春。
馬饑思漢草，僕病卧胡塵。
夜夢京華阻，披衣望北辰。
夕霽
作者：陳襄
朝代：宋

積雨向宵晴，氛埃蕩杳冥。
高樓微射月，腐草半流螢。
電女千嬌斂，雲臺一夢醒。
上皇歸未得，歌斷雨中鈴。
夜意
作者：陳襄
朝代：宋

薰爐香燼蕙烟沈，凜冽寒生翡翠衾。
月國音塵千里絕，仙山樓閣五雲深。
離懷暗耿金壺漏，獨夢多驚玉女碪。
騎省中郎才調逸，擬將文筆賦秋心。
天道不可躋
作者：陳襄
朝代：宋

天道不可躋，以其高且危。
地道不可尋，以其幽且深。
土圭測日影，可以分照臨。
桐魚擊石鼓，可以求聲音。
嗟夫世之人，不知方寸心。
宮辭
作者：陳襄
朝代：宋

六六上陽宮，嬋娟被寵封。
三千香輦路，十二枕屏風。
紈扇傷秋咏，梅花妒曉容。
妝臺銀燭盡，寶帳泣芙蓉。
寄弟衮
作者：陳襄
朝代：宋

作詩寄弟衮，寫我心之幽。
比聞堂上安，讀書可優游。
昨者得兄書，言汝看蔡侯。
蔡侯實君子，小善固所收。
知汝言可否，果聞書相酬。
蔡侯讀吾策，言語何贅疣。
吾言至草略，聞說畏可羞。
昨又得汝書，嗟汝誠拙謀。
自言已可進，曾知易春秋。
人不患無位，患己德不修。
古人亦有言，富貴焉可求。
吾初將移任，將白高與劉。
恐人不我知，自後遽止休。
前時陸通判，令我速置郵。
吾誠欲求之，豈自無舌喉。
奈何不爲耳，死且垂直鈎。
自吾到山冶，于物無侵牟。
小民得辛苦，稍稍知饒優。
官家足厚利，私亦不怨尤。
福哥賣銀礦，軍人却首偷。
案成被官杖，鞭箠見血流。
私恩重血肉，官法難庇庥。
此奴實癡戇，教誨不轉頭。
吾心不樂此，疾病苦未瘳。
淹忽兩月餘，讀易未一周。
夜思夢還家，朝食不滿甌。
爲吾告兄長，選試在今秋。
汝姑事恬尚，不忘在軻丘。
壽姊可出嫁，言容常婉柔。
教招寧螺妹，摻摻縫衣裘。
無令澤孫散，照管六與留。
吾歸見汝時，一一訴所憂。
寄戲劉道淵
作者：陳襄
朝代：宋

陸羽茶亭枕水隈，爲言無酒且徘徊。
山中此物尤難得，應是劉生不肯來。
寄李惟肖
作者：陳襄
朝代：宋

峨峨神嶽吐靈襟，弱冠飛英翰墨林。
楚國未登和氏璧，晉人惟重孔家金。
文高千丈雲霞彩，賦敵三都鼓吹音。
聖代已招巖穴士，傅生他日定爲霖。
寄興教凈慈二長老
作者：陳襄
朝代：宋

老來爲郡苦間關，不及江雲自往還。
忽憶湖邊二禪老，等閒騎馬入南山。
寄謝三井山禱雨二首·其一
作者：陳襄
朝代：宋

曾禱神龍井，雲林杳莽間。
蘋蘩朝薦廟，風雨夜離山。
百里田疇熟，一年囹圄閒。
因循失報謝，石險路難攀。
寄謝三井山禱雨二首·其二
作者：陳襄
朝代：宋

何年修廟貌，棟宇已摧殘。
牲幣三時少，風泉四月寒。
野僧多稌穥，古木有杉欒。
深欲重修葺，蹉跎又解官。
寄遠
作者：陳襄
朝代：宋

飛鵲翩翩暮欲棲，楚天新月射璇題。
袖中已滅三年字，心曲惟通一點犀。
步障影迷金谷路，桃花香隔武陵溪。
瑶華好折無人寄，腸斷江樓百尺梯。
寄題福唐林迥南華洞
作者：陳襄
朝代：宋

梅嶺峰前習隠亭，拂衣聊此玩真經。
四時花木錦繡谷，十里江山水墨屏。
猿鶴只愁空北嶽，鵾鵬終待化南溟。
知君不是榮軒冕，未忍鏘鏘去帝庭。
寒食日常州宴春園
作者：陳襄
朝代：宋

曲池收雨靜無塵，結客留連半月春。
洞裏桃花青葉嫩，牆頭杏火綠烟新。
風光冉冉非前日，物色依依似故人。
官滿又歸延閣去，忍將詩酒負佳辰。
對景偶書
作者：陳襄
朝代：宋

天角暝光收，空中爽氣流。
雨迴巫峽暮，波起洞庭秋。
塞闊歸鴻遠，林疏敗葉稠。
碧雲音信絕，目斷五城樓。
對酒歌
作者：陳襄
朝代：宋

我聞靈鰲萬丈居海宮，峨峨頭戴三神峰。
匣有神刀刃如雪，便欲鱠之雕俎中。
又聞銀濤一派天上來，寒光湛湛浸瑶魁。
心有窮愁萬餘斛，便欲沃爲三兩杯。
無人爲把天關叩，不放金烏飛、玉兔走。
大嚼一臠肉，滿酌十分酒。
然後酩酊歸醉鄉，不問其天之高、地之厚。
席上探得隨字送曼叔密學赴太原
作者：陳襄
朝代：宋

帝念唐風古未衰，便蕃恩寵命中師。
暫驅太守朱幡去，應有兒童竹馬期。
塞外烟雲千里靜，帳前貔虎萬兵隨。
誰憐白髪詩書帥，曾見昭陵坐論時。
常州郡齋六首·其一
作者：陳襄
朝代：宋

近來無事學攖寧，聊得齋居養性靈。
卧著麻衣穿草履，誰知參魯解忘形。
常州郡齋六首·其三
作者：陳襄
朝代：宋

桐花著地雪成痕，時有幽禽巧語言。
應笑使君林野性，日依山水避塵喧。
常州郡齋六首·其二
作者：陳襄
朝代：宋

山亭側畔構山房，便是耕雲釣月鄉。
未達功名窮飲水，此生應不誤行藏。
常州郡齋六首·其五
作者：陳襄
朝代：宋

荀令當年此謫居，空文惟有七篇餘。
我今亦作蘭陵守，不忍援毫便著書。
常州郡齋六首·其六
作者：陳襄
朝代：宋

一麾來此下巖丘，也學東山謝傅遊。
今日鳥聲併水色，不知何似五亭幽。
常州郡齋六首·其四
作者：陳襄
朝代：宋

使君非是愛山閒，道在盈虛消息間。
不見白雲無一事，等閒爲雨却歸山。
幽齋
作者：陳襄
朝代：宋

幽徑絕塵蹤，莓苔上粉墉。
秋聲連夜雨，寒色一溪松。
學有書千卷，歡無酒萬鍾。
雲屏孤夢斷，寂寞掩巫峰。
悼古
作者：陳襄
朝代：宋

碧城樓角重凝眸，迤邐平原接古丘。
七國戰爭人不見，六朝興廢水長流。
遠烟芳草年年事，明月清天夜夜愁。
范蠡功成在何處，五湖波上一扁舟。
慈竹
作者：陳襄
朝代：宋

天生爾慈竹，恩義不相分。
直節雖然勁，虛心所以群。
兒孫同約束，霜雪共辛勤。
我願坐中客，結交同此君。
慈聖光獻太皇后挽詞二首·其一
作者：陳襄
朝代：宋

天開華德嗣音徽，嘗擁真人御殿闈。
萬國母儀坤積載，兩朝聖嗣日光輝。
羞籩忽棄參差荇，寶匣空餘澣濯衣。
從此昭陵原上路，又添遺老泣皇妃。
慈聖光獻太皇后挽詞二首·其二
作者：陳襄
朝代：宋

慶壽蟠桃曉霧昏，忽聞笳鼓咽都門。
宮闈有範遺文母，社稷無憂付聖孫。
四海心喪同祖妣，一封手詔易陵園。
君王孝感凌穹昊，未盡東朝欲報恩。
懷友人陳烈
作者：陳襄
朝代：宋

思君苦節直艱難，四十窮經草野間。
文爲周衰能力救，禮遭秦禍欲重刪。
時無正說非楊墨，天與多才繼孔顔。
吾主聘賢方仄席，好將書幣起東山。
携家遊東園
作者：陳襄
朝代：宋

紅塔寺前千頃稻，青山門外百家村。
年豐米賤無公事，不惜時來倒一樽。
故太師中書令曾魯公挽詞二首·其一
作者：陳襄
朝代：宋

天錫興王佐，三朝秉化鈞。
平生清儉節，臨老退閒身。
赤舄榮封國，緇衣美世臣。
永陪英廟享，千載德名新。
故太師中書令曾魯公挽詞二首·其二
作者：陳襄
朝代：宋

南臺沙合後，元宰應時生。
兩控龍飛馭，三調寶鼎烹。
築山裴相樂，賜杖孔家榮。
無復安輿出，兒孫衣綵迎。
春日宴林亭
作者：陳襄
朝代：宋

把酒春亭覽衆芳，水精簾箔逗山光。
孤松冷落千年操，野槿紛華一日香。
綠圃烟深迷蛺蝶，曲池波暖睡鴛鴦。
文園莫惜鸘裘費，買取宜城作醉鄉。
春日書事
作者：陳襄
朝代：宋

三城樓閣半沈烟，雨霽春華鬥逞妍。
萬疊翠茵芳草地，一番輕雪落梅天。
南園曉色迷蝴蝶，西蜀風光怨杜鵑。
誰向武陵歸未得，桃花流水路綿綿。
春晚賞牡丹奉呈席上諸君
作者：陳襄
朝代：宋

逍遥爲吏厭衣冠，花謝還來訪牡丹。
顔色只留春別後，精神寧似日前看。
雨餘花萼啼殘粉，風靜奇香噴寶檀。
祗恐明年開更好，不知誰與并欄干。
晚目
作者：陳襄
朝代：宋

攬景獨凝眸，江城暮雨收。
長江隔山斷，野水混空流。
天上一輪月，人間萬古秋。
感時并怨別，費盡庾郎愁。
李侍郎修路
作者：陳襄
朝代：宋

路餘百里兩山間，水驛山程總不安。
誰把千金平滑磴，免教一葉委驚灘。
行人感嘆何時已，賢守功名百世看。
次第吾閩都似掌，却嗤蜀道號泥盤。
東園觀雪
作者：陳襄
朝代：宋

風毛雨絮小園東，天幕低垂慘澹空。
蘋浦萬家雲覆瓦，花蹊千樹玉雕籠。
穿林已奪春梅早，夾隴潛滋夏麥豐。
湘酎狐衣雖可賦，豈無捐瘠在溝中。
樓上旅懷
作者：陳襄
朝代：宋

樓上憶鄉關，憑高獨倚欄。
遠眸天外盡，愁思酒中寬。
澤國吳蓴老，山城蜀道難。
客帆歸未得，落日暮江寒。
樓上曲
作者：陳襄
朝代：宋

金徒抱箭寒更起，寂寞孤城一千里。
姮娥擎出月華來，白玉樓臺瑩如水。
上有佳人紅粉妝，妙年學得吹霓裳。
呼兒將出紫玉笛，一聲天外流宮商。
清商欲盡何幽咽，曲調不成聲斷絕。
羅衣掩淚愁向天，手把瑶華歌一闋。
寒蟾出兮明星稀，良人阻兮天一涯。
憑軒遥望兮心傷悲，願隨鴻鵠兮高飛。
次韵友人鄭穆病起感懷
作者：陳襄
朝代：宋

五老村中會隠時，投梭即是十年期。
自諳海燕歸巢早，祗恐山桃結實遲。
伊呂功名何日到，軻揚辭業是人知。
如君未忍拋簪去，買取青山寄嶺陲。
次韵和程少卿省宿寄齊熙業少卿
作者：陳襄
朝代：宋

名卿猶此滯閒曹，賁育何須舉一毫。
夜直甘泉西掖近，曉趨嶢闕北辰高。
蒙莊吏隠機心息，老杜詩成筆力豪。
祗恐多才難久次，不同新進累資勞。
次韵朱兵部上巳錫宴
作者：陳襄
朝代：宋

禊飲開天苑，英遊綴士林。
鹿苹常長養，魚藻遂浮沈。
和氣春臺暖，恩波曲水深。
追隨方外樂，歌吹夢中音。
忽起江湖興，久無軒冕心。
鶑花應笑我，華髪已盈簪。
次韵李學士勾院海棠
作者：陳襄
朝代：宋

幽芳寧貴俗人知，北省仙郎只自奇。
顔色定應西蜀品，馨香不減上林枝。
胭脂著雨深紅日，葆髪臨風半白時。
幾欲相從花下飲，許昌詞藻愧難追。
次韵柯弟太博見示超化牡丹·其一
作者：陳襄
朝代：宋

百草蕭條病朔風，雙枝成染魏家紅。
直疑天與凌霜色，不假東皇運化工。
次韵柯弟太博見示超化牡丹·其二
作者：陳襄
朝代：宋

一朵鞓紅折寺園，忽驚寒律動春暄。
非關花好難栽接，自是天時變木根。
次韵程少卿暮春
作者：陳襄
朝代：宋

纔覺逢春春又還，風光摇蕩客心闌。
宮花不見姚黄蕊，苑茗初嘗葉白團。
擥照祗驚霜鬢改，尋幽寧放馬蹄乾。
夜來遍遍韓王宅，猶喜芳菲有百般。
此景
作者：陳襄
朝代：宋

晚崿殘霞斷，晴空宿靄收。
綠蕪天共遠，明月水同流。
落葉填秋望，孤碪答旅愁。
提壺伴詩筆，獨醉庾公樓。
水口贈別大吉祖師長老
作者：陳襄
朝代：宋

直向此間明，縱橫語論精。
山中曾出世，海上未知名。
一雨春溪漲，千峰曉雪晴。
臨分無別說，相送水邊行。
洛陽曲
作者：陳襄
朝代：宋

有客頓征轡，暮宿洛陽堤。
洛陽繁華地，慨然心傷悲。
憶昔季倫家，朱門鼎貴時。
錦步四十里，冠蓋相追隨。
寵移百琲珠，醉擊珊瑚枝。
一旦委溝壑，身隨朝露晞。
綺樓自顛仆，金谷無人歸。
綠珠千古魂，散作香塵飛。
荒榛塞中道，惟有寒螿啼。
嗟哉百世後，驕奢徒爾爲。
游宜興法藏院觀桂紫菊花
作者：陳襄
朝代：宋

山茶花開菊花紫，青桂童童立花裏。
柔姿翠幹已可憐，更傍幽叢看花蕊。
山僧揖我臨階坐，眼到欄邊心即喜。
便欲携歸種郡齋，忍令此地風烟埋。
潁川賞花二首·其一
作者：陳襄
朝代：宋

閒入郊園駐隼旟，百花紅紫萬千株。
如何春意多風雨，不惜漫天錦繡鋪。
潁川賞花二首·其二
作者：陳襄
朝代：宋

千騎重來此建旟，新年花發舊年株。
東皇應是憐孤宦，十里全歸錦帳鋪。
潁州府學釋奠先聖郡中童子亦來拜謁以詩勉之
作者：陳襄
朝代：宋

藹藹青衿子，來修謁廟儀。
憐他眉宇秀，中有起家兒。
潘家山同章衡諸生飲次行令探得隠君子爲章衡搜出故賦詩云
作者：陳襄
朝代：宋

吾聞隠君子，大隠廛市間。
道義充諸中，測度非在顔。
堯帝神且智，知人亦孔艱。
勉哉二秘閣，賢行如高山。
濮妃袝廟挽詞二首·其一
作者：陳襄
朝代：宋

天子徽柔德，神資鞠育仁。
來歸聲子室，去錫大任身。
白日佳城啟，黄麾法杖新。
行觀升袝禮，簫鼓鳳臺春。
濮妃袝廟挽詞二首·其二
作者：陳襄
朝代：宋

帝位重明久，王儀一品尊。
詔更神主號，義詘母慈恩。
老柏遺蕭寺，新陵袝濮園。
千年嵩洛氣，長發在元孫。
瀑布
作者：陳襄
朝代：宋

靈源寂寂何杳寞，先天後天誰疏鑿。
疑是媧皇功未全，漏泄銀河斜界落。
熙寧七年八月望日自杭之宋過永樂院觀承天佛日廣慧洎永樂四老上堂因而留題
作者：陳襄
朝代：宋

雷音一振絕微言，末學方知祖道尊。
莫訝師僧無見處，人人俱解句中玄。
留題天遊閣
作者：陳襄
朝代：宋

誰榜天遊向此軒，欲令幽隠味真篇。
一心泯絕渾無計，萬事攖寧付自然。
持鉢隨緣朝乞供，閉門扣寂夜安禪。
如師早契南華旨，即是逍遥物外仙。
留題表兄三哥養浩亭
作者：陳襄
朝代：宋

華構敞雲扃，人幽境亦靈。
心閒生浩氣，味薄得真經。
鑿沼觀魚樂，開樽與酒盟。
由來知此趣，何暇問攖寧。
病驥
作者：陳襄
朝代：宋

騏驥出大野，天姿非權奇。
俄然病槽廄，筋力不克施。
世人不識馬，共以駑駘期。
芻菽不得飽，膏砭不得醫。
伯樂聞驥病，中心始懷疑。
及觀果無妄，引銜脫其羈。
騏驥心感激，雙瞳雨淋離。
懷恩未能報，舉聲一鳴悲。
馬得起此疾，上爭靈烏馳。
朝出扶桑野，暮扳鄧林枝。
追隨日月下，獨立寒且饑。
此力豈足詫，願酬主人知。
登彼公堂燕貢士·其一
作者：陳襄
朝代：宋

登彼公堂，維水湯湯。
君子燕湑，其言有章。
登彼公堂燕貢士·其三
作者：陳襄
朝代：宋

登彼公堂，維山崔嵬。
君子燕湑，其志不回。
登彼公堂燕貢士·其二
作者：陳襄
朝代：宋

登彼公堂，有松有柏。
君子燕湑，其儀孔特。
登彼公堂燕貢士·其四
作者：陳襄
朝代：宋

登彼公堂，鴻飛戾止。
君子燕湑，維其不已。
登雄州南門偶書呈知府張皇城
作者：陳襄
朝代：宋

城如銀甕萬兵環，悵望孤城野蓼間。
池面綠陰通易水，樓頭青靄見狼山。
漁舟掩映江南浦，使驛差池古北關。
雅愛六韜名將在，塞垣無事虎貔閒。
白頭
作者：陳襄
朝代：宋

白頭四十未逢知，鍛石裨天已後時。
正好中行求獨復，豈能上施學顛頤。
生榮死辱如觀火，吉去凶來莫問龜。
若有名山歸便隠，一編周易是吾師。
皇祐四年春重到浦城縣南峰寺因懷舊遊
作者：陳襄
朝代：宋

重到南峰寺，尋思九日遊。
黄花何處去，白雪有誰留。
薄宦三千里，流光四十秋。
歸來見諸子，林下好相求。
監簿楊倜得第南歸惠詩因和元韵贈其行
作者：陳襄
朝代：宋

楚客多年澤畔吟，文窮尤見用功深。
尺書屢貢賓王府，斗粟寧酬事道心。
長鋏由來歌舊館，鳴騶從此別中林。
寄言鄉校青衿子，君去何人更嗣音。
祈雨
作者：陳襄
朝代：宋

慶曆甲申歲，旱極憂民田。
農夫不得耕，相顧愁凶年。
帝心恐民憂，詔遣祈山川。
郡國舉祀典，齋戒陳豆籩。
望祭復雩龍，禱之必精虔。
經旬杳無報，旱氣增于前。
菑田揚飛塵，井谷無寸泉。
炎炎天地中，草木皆欲燃。
俗云有鰻魚，靈異古所傳。
太守順民心，命駕而迎焉。
樂以鐘鼓音，薰以沈檀烟。
儵驚西郊寒，靄靄離山巔。
急雨下滂沱，迅雷亦填填。
須臾畎畝盈，一境皆欣然。
始爲穴中魚，竊弄陰陽權。
山川豈無神，不能通于天。
蛟龍豈無靈，不能興於淵。
有若賞罰柄，反使奸臣專。
程大卿書宿猿洞
作者：陳襄
朝代：宋

聞說山光是舊山，衣冠家此百年間。
自嗟亦有同來祖，兩處松楸得往還。
簡如晦
作者：陳襄
朝代：宋

登閣始聞公府薦，出轓俄擁使旌隨。
無人不說南徐守，儒雅風流獨一時。
簡子容
作者：陳襄
朝代：宋

同館分飛來右浙，一麾瀟灑出南河。
琴書滿榻王常在，不獨西湖勝賞多。
簡子直
作者：陳襄
朝代：宋

吳郡三年困水災，昔時從事建麾來。
遥知到後疏遊燕，不比蘇韋放酒杯。
經武夷山
作者：陳襄
朝代：宋

萬疊層巒接遠空，瑞雲晴靄氣溶溶。
高於太華五千仞，秀出巫陽十二峰。
蕙帳曉寒飛鶴怨，桃源春盡落花穠。
鸞凰一嘯最深處，仙客樓臺有幾重。
織女
作者：陳襄
朝代：宋

明河清淺曙星稀，一夕歡娛一歲違。
不是盈盈隔流水，也應軋軋廢殘機。
人間累鵲經秋會，天上奔龍逐曉歸。
期約黄姑重相見，伯勞東翥燕西飛。
舟次巴峽
作者：陳襄
朝代：宋

江流何險阻，次第入三巴。
崖斷時無路，山深更有家。
林蔬饒竹笋，鄉果足枇杷。
况有荆州酒，淹留不用嗟。
苦熱謠
作者：陳襄
朝代：宋

瑶姬不下巫陽臺，山屏曙色連雲開。
瞥見羲和整朝馭，放出金烏天上來。
炎炎六月方凝暑，天地生成渴霖雨。
呼號縮手太無端，憔悴群芳不爲主。
吾當化出沖天羽，上與天公振雷鼓。
迴却日輪，叱開水府。
六龍驅下飲洪濤，大作寒霖濟區宇。
英宗皇帝挽詞二首·其一
作者：陳襄
朝代：宋

才武真賢主，憂勤出至誠。
五年膺大統，一旦享英名。
鳳駕乘霞遠，龍樓繼日明。
永言配昭考，陵寢卜周京。
英宗皇帝挽詞二首·其二
作者：陳襄
朝代：宋

玉几言猶在，雲天去莫攀。
久長期享國，咫尺忽違顔。
信默歸元子，遺留暨百蠻。
孤臣方仗節，無計哭橋山。
荔枝歌
作者：陳襄
朝代：宋

番禺地僻嵐烟鎖，萬樹纍纍産嘉果。
漢宮墜落金莖露，秦城散起驪山火。
炎炎六月朱明天，映日仙枝紅欲燃。
自古清芬不能遏，留得嘉名爲椹仙。
上皇西去楊妃死，蠻海迢迢千萬里。
華清宮闕闃無人，南來不見紅塵起。
至今榮植遍閩州，離離朱實繁星稠。
一日爲君空變色，千里憑誰速置郵。
可憐錦幄神仙侶，爲飲凝漿滌煩暑。
綺筵不惜十千錢，酩酊秦樓桂花醑。
秦樓女子繡羅裳，鳳簫嗚咽流宮商。
醉歌一曲荔枝香，席上少年皆斷腸。
荷華
作者：陳襄
朝代：宋

翠蓋田田綠，繁華艷艷紅。
有容欺水國，無力舞秋風。
緩步迎潘后，纖腰學楚宮。
涉江人不見，兩槳石城東。
蘇明允府君挽詞
作者：陳襄
朝代：宋

禮閣儀新奏，延英席久虛。
自從掩關卧，無復草玄書。
東府先生誄，西山孝子廬。
誰言身後事，文止似相如。
觀太原丞相寄惠紫霞園庵新居詩和太素先生
作者：陳襄
朝代：宋

翠竹庵前白藕池，修真常惜寸陰移。
別生五氣根原固，妙樂三清出處宜。
黄閣主人思訪道，絳紗弟子許觀頤。
興來即到維摩室，豈待留侯脫屣時。
觀海
作者：陳襄
朝代：宋

天柱支南極，蓬山壓巨鼇。
雲崩石道險，潮落海門高。
客館聞鼉鼓，秋風憶蟹螯。
倚欄望鄉墅，千里楚江拜皋。
謁真祠
作者：陳襄
朝代：宋

海宮天路杳無涯，萬里星津駐客槎。
月下旌旗仙女仗，雲中樓閣羽人家。
鸞絲緩引霓裳曲，綺席深傾玉酒霞。
阿母未歸方朔去，碧桃何日重開花。
贈剡縣過頊秘丞
作者：陳襄
朝代：宋

賢哉過縣尹，德政是吾師。
萬事無鋒穎，一心惟孝慈。
家貧因客冗，髪白爲民饑。
誰刻前山石，令人去後思。
贈禪者
作者：陳襄
朝代：宋

昔年曾到此山中，正見山花滿砌紅。
今日花開還照眼，分明見處本來同。
贈鷺鷥
作者：陳襄
朝代：宋

兩個鷺鷥相對立，江邊無物蓼花疏。
知君潔白如霜雪，何必臨川更羨魚。
送別探得南字
作者：陳襄
朝代：宋

謫宦情牢落，窮通理更諳。
讀書閒不廢，事道古何慚。
昔喜鄰州守，嘗陪後乘驂。
西湖遊未厭，北海飲方酣。
躡屐登雲嶠，捫蘿訪竹庵。
鷺濤千頃雪，鷲嶺萬堆藍。
姤遇時難一，睽離歲忽三。
陪京方接畛，歸省會同參。
士子文宗愈，朝廷禮問聃。
好留君左右，俄領郡東南。
歲旱錢仍貴，民饑命不堪。
下車寬賦役，露冕訓田蠶。
畫舸乘春別，新書卜日覃。
牙旗風發發，瑞節虎眈眈。
龍鳳吳王國，烟霞古佛龕。
荷香輕泛浦，桂子靜飄嵐。
草澤行吟苦，蘭陔奉養甘。
子文無慍色，夷甫足清談。
物外冥天籟，樽前據石楠。
惟應憐舊尹，漁釣負江潭。
送太君之建昌
作者：陳襄
朝代：宋

聞說廬山對縣樓，蒲魚聊足奉晨羞。
寬心便是無聲樂，省事還同不繫舟。
服藥養真須少病，看經遮眼自忘憂。
所嗟無計隨親膝，日與兒孫衣綵遊。
送崔黄臣知廬山縣
作者：陳襄
朝代：宋

勿嘆廬山遠，天涯總是民。
還家安老母，去國慕忠臣。
斜月秦關曉，穠花錦里春。
臨行無所贈，爲邑莫如仁。
送彥祖學士赴兖州
作者：陳襄
朝代：宋

暫辭天祿請名藩，養志安貧道可尊。
南國士歌陽羨政，東州人識翰林孫。
重興闕里諸生學，好薦徂徠一子恩。
平日皂囊應草疏，由來忠讜出家門。
送李惟肖尉尤溪
作者：陳襄
朝代：宋

朝廷厭煩苛，往還按察詔。
四方小大官，政惡日無譙。
悲哉窮遠民，天耳不可嘂。
訟爭細毛髪，吏議舉烽爝。
追胥煩閭里，符牒紛以炤。
利手肆拂攖，百巧鑿孔竅。
齊氓一擾攘，沸若烹鮮銚。
上下漫不省，鰥寡日相弔。
咨嗟夢得材，連蹇十銓調。
今復欎不施，一尉濱海嶠。
蠢茲尤溪民，習俗攻險僄。
尺表易爲直，長戈固難掉。
吾聞政無小，媺惡出號召。
雖爾主盜官，操權寧非要。
近歲民艱食，群小屢軒趒。
揮刀力誅鋤，加以原火燎。
政令務寬簡，威肅宜震曜。
武事戒不習，賤策貴前料。
山林剔逋逃，道路剪攻剽。
食禁寧疏網，私兵勿容鞘。
嘗聞伍保法，慎置理宜妙。
法至姦可革，無事省巡徼。
勿嗟厥位淹，十室聊歌笑。
往矣有吾民，瘡痍方爾療。
送章舍人知汝州
作者：陳襄
朝代：宋

神馬産渥洼，舉世蓋云罕。
使之循蟻封，曾不逮駑款。
丈夫懷義命，所學務充滿。
惟憂用捨非，富貴庸可算。
吾君優輔郡，責任地非散。
牛刀久投虛，足以導大窾。
孟軻言仁術，民事戒毋緩。
矧茲凋瘵餘，食餒衣不暖。
厚生爲政先，聚斂吾徒短。
歸來奏優課，行道非遲晚。
送鄭洙赴舉
作者：陳襄
朝代：宋

天上奎星專主文，地下嵩嶽惟降神。
含靈孕粹五百載，挺然間出非常人。
滎陽才子東山客，滿腹精神太英特。
掞天辭藻駕曹王，炙地聲華壓元白。
等閒奮筆摛鸞龍，烟霄凜凜橫辭鋒。
稷下千人摧勁敵，昂頭不敢爭英雄。
吾皇新命招宏博，紫宙風清飛一鶚。
驪龍卧起滄海空，燦燦靈珠光滿握。
明年二月春水來，桃花浪起龍門開。
青雲岐路無多地，定須迅擊狂風雷。
送鍾離郎中知婺州
作者：陳襄
朝代：宋

皓首潘郎少似君，一麾新得浙江濆。
神仙窟宅金華近，吳越封疆寶婺分。
沈約瘦來題八咏，張顛醉後掃千文。
才高政美應無事，莫厭雙溪卧白雲。
送關都官致仕·其一
作者：陳襄
朝代：宋

鴻鳥于飛，歸戾于澤。
君子于田，亦適維則。
旅力不愆，曷云其極。
送關都官致仕·其三
作者：陳襄
朝代：宋

有堅松柏，君子斧之。
有實秠稷，農夫有之。
天子有老，曷其與歸。
送關都官致仕·其二
作者：陳襄
朝代：宋

庶民之耋，職自爲愚。
君子之耋，其德有濡。
旅力不愆，曷云其劬。
送關都官致仕·其四
作者：陳襄
朝代：宋

野有白駒，來食我麰。
君子之往，胡爲不留。
我心悠悠，爲天子憂。
通判國博命賦假山
作者：陳襄
朝代：宋

去年水潦百穀死，居民無食食糟秕。
州之餓者數千人，黄巖之民猶倍蓰。
携持老少出城郭，盡撤牆屋無居止。
鬻妻棄子人不售，價例不復論羊豕。
白日市井聞號叫，夜堆廊廡如蟲豸。
縣官哀憐發賑救，一飯纔得一盂爾。
出門未暇充喉咽，已有數十填溝水。
我時過之不忍顧，往往悲咽胸填委。
豈無智慮裨萬一，遠地不得號君耳。
錢侯作倅忠且仁，悲憐餓殍如親子。
日開官廩與之食，又令豪右發儲峙。
昨日馳書白轉運，披陳肝腎獻金矢。
更乞兵儲二萬斛，民之大命方有倚。
侯從新年作假山，自聞民饑不得視。
非無泉石可般樂，人今方瘁何能喜。
願侯勿遽愛此山，念此膢臘存狐蟻。
天無疫癘五穀熟，生者保聚歸田里。
此山之石堅不堅，將與侯德無窮已。
遊南塔
作者：陳襄
朝代：宋

今日遊南塔，愁還不自勝。
年華催鬒髪，身計憶巖稜。
道業慚諸子，根源畏老僧。
何當論去就，細問得龜朋。
遊善權洞二首·其一
作者：陳襄
朝代：宋

陰陽融結此山川，便有鹽堆與石田。
風俗每來占水旱，即疑乾洞有神仙。
遊善權洞二首·其二
作者：陳襄
朝代：宋

水洞深無百尺泉，白龍奮蟄已多年。
誰知此物能雲雨，常濟山南萬頃田。
過江外感懷
作者：陳襄
朝代：宋

江水無情含野烟，江風還似舊時天。
先生隠去思成死，今日重來十六年。
過罨畫溪
作者：陳襄
朝代：宋

五雲無處問新亭，月裏乘舟夜半行。
不見藤花相掩映，鄉人遥指畫溪名。
郊祀慶成詩
作者：陳襄
朝代：宋

皇帝即位，厲精求治。
翼翼兢兢，以畏天異。
乃見宗廟，乃嚴郊祭。
赫赫烈祖，陟配上帝。
皇帝肇祀，心虔誠至。
齋居撤膳，夙興弗寐。
不履黄道，不御小次。
出宿于廟，陰雨翳翳。
既其徂郊，日出晰晰。
登丘奏假，天地澄霽。
禮終樂闋，神貺來暨。
皇帝還蹕，千乘萬騎。
雷動天旋，臣民欣慰。
御樓肆赦，躬冊丹地。
恩流澤洽，周匝無際。
惟誠感神，惟德銷沴。
皇帝能饗，時賜坐致。
臣願皇帝，事天寅畏。
左右惟賢，安民惟惠。
無咈忠諫，無輕政事。
日新一日，庶答天意。
重陽席上賦菊花
作者：陳襄
朝代：宋

折菊東籬下，携觴爲燕遨。
閒情秋後放，幽艷靜中高。
九月陶公酒，三閭楚客騷。
及時須採掇，忍使棄蓬蒿。
重陽閣下和同舍
作者：陳襄
朝代：宋

君逢佳節憶還家，我亦淹留感歲華。
清禁讎書驚白髪，故園吹帽負黄花。
謝安行有登山屐，揚子居無載酒車。
何日得歸溪上隠，大收圖史作生涯。
金華山人
作者：陳襄
朝代：宋

幽居倚翠巒，塵事不相干。
天地醉來小，琴棋靜裏歡。
雨苔春徑綠，風竹夜窗寒。
若問長生術，金爐有寶丹。
題仙居偉羌山六絕·其一
作者：陳襄
朝代：宋

去年曾擥偉羌圖，云有仙人古篆書。
千尺石巖無路到，不知科斗字何如。
題仙居偉羌山六絕·其三
作者：陳襄
朝代：宋

天鞠精靈久貯儲，中間豪杰出無虛。
鄉民世世家於此，爭使兒孫不讀書。
題仙居偉羌山六絕·其二
作者：陳襄
朝代：宋

盤盤英氣四紆餘，定有仙人此地居。
天子正求伊與呂，如何不見起耕漁。
題仙居偉羌山六絕·其五
作者：陳襄
朝代：宋

古意巑岏與世疏，一官羈絆可歸歟。
此山未及西山好，下有仙人結草廬。
題仙居偉羌山六絕·其六
作者：陳襄
朝代：宋

四友之賢世莫如，白頭須作一鄉居。
此山不惜將錢買，嘆息無人共結廬。
題仙居偉羌山六絕·其四
作者：陳襄
朝代：宋

峭壁回環幾百區，其間巖石可耕鋤。
如何得片山如此，白首相將老母居。
題少述望海樓
作者：陳襄
朝代：宋

百尺樓頭水際天，樓東直與海相連。
江山氣古南朝後，風物神清北固前。
沙鳥晴棲甘露月，布颿時度廣陵烟。
何年乞得丹陽守，來此登臨養浩然。
題張渚道中
作者：陳襄
朝代：宋

班春無術勸汙萊，五十年間此一回。
黄髪路傍應怪問，使君何事入山來。
題杭州寶巖寺垂雲亭
作者：陳襄
朝代：宋

小亭巉絕出雲間，萬象升沉不得閒。
莫怪詩翁頭白早，時來向此寫湖山。
題毗陵郡圖
作者：陳襄
朝代：宋

平湖千里接荆溪，萬頃良田不可堤。
我欲决渠疏積水，干塘江口地形低。
題積善院
作者：陳襄
朝代：宋

幽寺訪禪客，煩襟此一開。
山空有猿鶴，地僻無塵埃。
烹茶綠雲起，鼓扇清風來。
覽景不歸去，暮烟生古臺。
題蒲傳正舍人清風閣
作者：陳襄
朝代：宋

清白傳芳奕世居，閬峰華閣峻凌虛。
千金不買連城璧，萬卷惟存舊宅書。
魯邑弦歌興國俗，謝家蘭玉滿庭除。
今朝已覺孫謀遠，人在西垣直禁廬。
馬篠潭報雨
作者：陳襄
朝代：宋

皇祐歲庚寅，陰陽久鬰堙。
二時愆雨澤，百物憫膏屯。
穀價方翔踴，民言備苦辛。
原疇無播種，道路有饑貧。
縣令憂忘食，齋房退省身。
朝歸占甲子，暮出看星辰。
野祀曾徼福，雩壇示禮神。
祈求觀古法，詢訪得龍津。
遣吏蘋蘩潔，齋書肺腑陳。
靈泉汲坎𦥨，仙仗下嶙峋。
雷斧潛嗔樹，天波忽灑塵。
音官沈鼓吹，市戶濕衣巾。
隆應聲何速，盤旋志未伸。
經綸惟四日，滂沛即逾旬。
萬谷山源發，三農水利均。
趨田多耒耨，入里少芻薪。
苗稼晨爭插，坊庸夜不巡。
謳謠興父老，燕喜集賓親。
捐瘠蘇中壑，生成賦大鈞。
邑人勿忘報，世世荷深仁。
驪宮悼往
作者：陳襄
朝代：宋

鳳輦情傷別，驪宮信不還。
雨鈴悲蜀道，金鈿杳蓬山。
玉笛凉州怨，梨園法部閒。
西廂人未至，樓閣五雲間。
減字木蘭花
作者：陳襲善
朝代：宋

江南二月。猶有枝頭千點雪。邀上芳尊。卻佔東君一半春。尊前眼底。南國風光都在此。移過江來。從此江南不復開。
漁家傲
作者：陳襲善
朝代：宋

鷲嶺峰前闌獨倚。愁眉蹙損愁腸碎。紅粉佳人傷別袂。情何已。登山臨水年年是。常記同來今獨至。孤舟晚揚湖光裡。衰草斜陽無限意。誰與寄。西湖水是相思淚。
桄榔庵賓燕亭
作者：陳覺
朝代：宋

秋來雨溢足池塘，華屋臨流四面凉。
風颭圓荷翻翠蓋，水涵芳蘂艷紅粧。
淡烟難掩天真色，薄月常供自在香。
詩老未須譏瑣細，解陪梅菊到冰霜。
五仙觀
作者：陳覺民
朝代：宋

古木脩篁絕世間，越王臺殿作仙壇。
白羊常在玉虛遠，玄鶴不來金井寒。
句·其一
作者：陳覺民
朝代：宋

却憶當年江處士，辭言秋色藹人家。
句·其二
作者：陳覺民
朝代：宋

弔江爲處士。
寄米元章二首·其一
作者：陳覺民
朝代：宋

汩汩塵埃閱歲華，青山相見認空花。
清淮風月元無價，憑仗詩翁爲我賒。
寄米元章二首·其二
作者：陳覺民
朝代：宋

長淮千古自流東，六月城頭日日風。
天際玉潢無少處，夜山圖在明月中。
武夷山昇真洞
作者：陳覺民
朝代：宋

昇真洞口接天門，靈草丹桃日日春。
聽說列仙來瑞世，三朝德業在斯民。
天壺道院
作者：陳觀
朝代：宋

山徑崎嶇紫翠連，白雲深處是壺天。
客來無物供吟笑，旋摘新茶煮石泉。
天遊峰
作者：陳觀
朝代：宋

山水參差六曲流，此中絕境適天游。
幾千萬類塵根淨，三十六峰雲氣浮。
翠聳層霄巒壑勝，碧籠靜澗竹松稠。
瓊漿可致胡麻熟，瓢笠何妨爲永留。
寄友人
作者：陳觀
朝代：宋

廢書開復卷，寧與世浮沉。
萬事自有分，一生閑用心。
天寒快征馬，日暮急歸禽。
多少隆中客，空爲抱膝吟。
武夷山
作者：陳觀
朝代：宋

郵亭立溪端，上有石鼓字。
回顧溪水中，石鼓安所置。
移舟泝清流，前山鬰蒼翠。
一曲遽停橈，尋真步幽邃。
洞天閶闔開，殿閣儼神位。
秦漢紀茲山，武夷君所治。
幔亭晏曾孫，遐蹤久已祕。
巍巍大王峰，玉女傍立侍。
獅子西東來，昂藏不敢肆。
我本羽衣人，憩跡昇真地。
珍重學仙翁，命舟行厨備。
溪山偕侶游，討論每延遲。
二曲頓清奇，彼美宛臨水。
三曲多仙巖，峭峙罕匹類。
倚空架舟函，不腐亦不墜。
小泊三杯石，坐玩逸清思。
石上飲三杯，昔賢同一致。
四曲入雲中，繁花方嫵媚。
春光耀亭臺，靈草漸萌瑞。
崖陰刻字新，往往書故事。
五曲達平林，藹然千古意。
精舍瞻遺容，豐碑誦遺記。
杏壇相因依，高堂揭仁智。
却令閩越中，居然作洙泗。
雄哉大隠屏，仙掌列其次。
六曲轉盼間，仰高發長喟。
七曲著漁家，碧津富投餌。
八曲寂爾過，樓巖無鼓吹。
窮幽造靈峰，玄都矧可暨。
臨池數本桃，道士昔手植。
感慨却回舟，烹鮮侑揚觶。
九曲烟霞深，彤庭敞宏庇。
即此非桃源，復何工擬議。
仙客偶談玄，主人已心醉。
歡言一宿留，醺酣飽熟睡。
晨興復招邀，具我雞黍飼。
臨行意有餘，醇醪饋盈器。
順流睇層巔，天游冀願遂。
捫蘿履崎嶔，登陟良不易。
絕頂隠君居，崇臺境殊異。
憑虛俯危欄，重巒俱下視。
參差森欲動，恍惚眩眸眥。
靈飈空中來，松竹舞仙帔。
杖藜還高岡，夷猶不忍棄。
何當濯塵纓，永茲飄笠寄。
歸休賦長篇，聊爲斯游識。
聚奇樓
作者：陳觀
朝代：宋

世人寶珠玉，往往身殉之。
日遇佳山水，誰復知其奇。
余本邱壑士，烟霞夙所怡。
結樓清溪上，青山匝四維。
雲宮接水殿，瑶草雜瓊枝。
丹碧紛紛見，星河面面垂。
陰晴多異賞，陟降窮二儀。
離朱不易辨，繪畫空復施。
萬狀歸目睫，百寶呈參差。
藏珠與懷璧，娖娖徒爾爲。
閒樂堂獨坐
作者：陳觀
朝代：宋

廿年無累一閒身，卜築深源絕四鄰。
屋外桃蹊劉阮路，門前柳色義熙春。
溪山處處從爲主，麋鹿時時不避人。
自是頑樗非世用，敢言盛代有遺民。
題甄氏訪山亭二首·其一
作者：陳觀
朝代：宋

水流花落石生雲，日靜風暄草欲薰。
老去風流猶未減，一邱一壑尚懃懃。
題甄氏訪山亭二首·其二
作者：陳觀
朝代：宋

雨後西山翡翠堆，結亭直欲近巖隈。
從今記取溪頭路，一日須來一百回。
游九鎖山
作者：陳觀國
朝代：宋

名山隔游塵，九鎖塵更少。
閒雲抱蒼石，古澗茁靈草。
一亭瞰蛟舞，曾此憩坡老。
水性自云靜，潴洩寄人巧。
聊復助奇觀，未須縱瀾倒。
小挹丹泉潤，側步石壁峭。
洞深篝火入，志險極幽討。
人間幾何年，仙迹棋未了。
向夕山月吐，光碎松下道。
天空瓊館寒，禽響藥如搗。
送鄧牧心出陶山
作者：陳觀國
朝代：宋

青山無送迎，幽人自來去。
落葉若相送，卷卷及行屨。
簷端有孤雲，仍爲守其處。
落葉惜人不在山，孤雲尚期人再還。
斯人可期復可惜，我處落葉孤雲間。
句
作者：陳詁
朝代：宋

籠雞對窗語，鬬雀繞門飛。
句·其一
作者：陳詩
朝代：宋

如何五載後，不問九疑歸。
句·其二
作者：陳詩
朝代：宋

瑩光連燭動，月影带河流。
和祖擇之學士袁州慶豐堂十詠·其一
作者：陳詵
朝代：宋

時豐公事少，筆硯任橫斜。
環郭江山秀，人情等物華。
和祖擇之學士袁州慶豐堂十詠·其一〇
作者：陳詵
朝代：宋

鴻鵠遠矰弋，魚鳥脫池籠。
始覺一無物，方知萬事空。
和祖擇之學士袁州慶豐堂十詠·其七
作者：陳詵
朝代：宋

洗竹遥山出，流泉到曲池。
可憐波萬頃，黽勉對淪漪。
和祖擇之學士袁州慶豐堂十詠·其三
作者：陳詵
朝代：宋

窮谷寓形久，慚無問俗方。
文章古刺史，今昔竊餘光。
和祖擇之學士袁州慶豐堂十詠·其九
作者：陳詵
朝代：宋

登堂方再月，已許慶豐年。
偶繼前賢跡，承流頗裕然。
和祖擇之學士袁州慶豐堂十詠·其二
作者：陳詵
朝代：宋

有象階前景，無聲膝上琴。
何勞今鄭衛，視聽不關心。
和祖擇之學士袁州慶豐堂十詠·其五
作者：陳詵
朝代：宋

秀泉開舊甃，初試仰山茶。
寂寂有餘意，池蓮三五花。
和祖擇之學士袁州慶豐堂十詠·其八
作者：陳詵
朝代：宋

道院今猶古，閒中事可書。
鷺鷗馴不去，誰可得親疎。
和祖擇之學士袁州慶豐堂十詠·其六
作者：陳詵
朝代：宋

園涉日成趣，窮詩嬾綴裝。
梁間冰雪句，屈指歲華長。
和祖擇之學士袁州慶豐堂十詠·其四
作者：陳詵
朝代：宋

穢草誅還密，浮萍去又生。
輒污如鑑浄，有客若爲情。
和祖擇之詠震山巖彭徵君釣臺
作者：陳詵
朝代：宋

東有徵君真逸居，有臺可釣傍漁磯。
志高不在魚吞餌，回笑滎陽血染衣。
螺江廟
作者：陳誼
朝代：宋

廟裏杉松蕭颯風，廟前江水碧溶溶。
凭闌不見當時事，落日遠山千萬重。
搗油翁
作者：陳諤
朝代：宋

忽遇深山避世翁，居然沮溺古人風。
老來一出爲身計，不滿先生一笑中。
襄鄂百詠
作者：陳諤
朝代：宋

久戍蕃兵已念家，將軍何不奏胡家。
今朝忽報嚴圍解，白雪紛紛亦散花。
凌丹亭·其一
作者：陳謙
朝代：宋

夜半脚心生熱雲，真人得法此其真。
只緣露泄天機子，將身却近帝王尊。
凌丹亭·其三
作者：陳謙
朝代：宋

松釵滿地竹無聲，已將蛻羽鎖丹陵。
漱津覓字俱陳跡，又有入山來乞靈。
凌丹亭·其二
作者：陳謙
朝代：宋

虛靜前知固常理，弄丸先生昔如此。
不曾驚動世間人，須信是中元沒事。
句·其一
作者：陳謙
朝代：宋

青衫夜半何曾著，引興參差雜椒糈。
句·其二
作者：陳謙
朝代：宋

萬卷編抄高似屋，一門師友重如山。
曲臺
作者：陳謙
朝代：宋

宗伯舊爲丞，曲臺今作長。
欽聞孔聖言，德理政刑上。
溫州劉教授石塔
作者：陳謙
朝代：宋

長劉提正律，折衝陳堂堂。
少劉峙其躬，凜凜百鍊剛。
獨立百世後，共分淵孟香。
近市人不知，公論在八荒。
瞿唐峽
作者：陳謙
朝代：宋

庸蜀諸羌水，荆吳萬里渾。
不將崖約束，焉免壑崩奔。
線引溫湯浦，觴浮雪水源。
槎程疑欲盡，西望氣魂魂。
華盖山
作者：陳謙
朝代：宋

廛隠築東山，林高撼翠寒。
雲藏安石館，竹掃葛仙壇。
徑繞泉鳴壑，天低月近欄。
秋風扶杖屨，漉酒助君歡。
送王孟同館黄巖見王簡卿侍郎
作者：陳謙
朝代：宋

吾子勇出鄉，賣文供啜菽。
誰指石頭路，路滑去能速。
大溪拍天流，返壑僅盈掬。
神化闕功能，善世眩兼獨。
寶瑟迹已陳，閥閲在林麓。
飽盡天下眼，觀我亦具足。
尚論宇宙廣，落處即爲福。
請子房魏偕，點入丹青錄。
送程傅叟赴官臨海
作者：陳謙
朝代：宋

金華仙伯歌襦久，休父仍孫歛版遲。
堂下言高鬷蔑惡，官中事了傅咸癡。
苦心纔覩千年餘，垂翅新翻六月池。
接淅中山聽餘令，徵黄敕使立多時。
鄂州南樓
作者：陳謙
朝代：宋

折羽沉絃思杳茫，南樓依舊倚斜陽。
江湖草樹不相識，吳蜀舟車秪自忙。
萬里秋聲驚客枕，一天凉月浸胡床。
古今多少英雄恨，認取江南舊武昌。
句
作者：陳講
朝代：宋

試上江樓望懷澤，暮雲千朵碧連天。
遊玉巖·其一
作者：陳謹
朝代：宋

預作重陽半日遊，行厨望客屬鰲頭。
樽前綠橘當時果，嶺下清泉徹夜流。
新竹未斑秋正好，晚禾纔熟歲仍收。
使君須盡登臨興，行捧天書未許留。
遊玉巖·其二
作者：陳謹
朝代：宋

同向天巖最上游，詩翁來見九螭頭。
僧房爲映川原好，野水空隨歲月流。
玉節朝天行日促，金風驅雨暮雲收。
已摹大字鎸山骨，要與匡廬萬古留。
十洲亭
作者：陳讜
朝代：宋

東塘昔號神仙景，亭以洲名世亦稀。
山擁髻鬟臨水鑑，花鋪雲錦出天機。
好風入座清如濯，古木分行翠欲圍。
每到馮欄會心處，不知香氣襲人衣。
南山
作者：陳讜
朝代：宋

天造其山，在貴之陽。
二十四峰，拔地峭剛。
其山維何，如彼玉蒼。
宅位於離，火德之祥。
南山何有，有方其巖。
若堂甚夷，若門者三。
穹者圓蓋，植者羽參。
石像天成，匪鑿匪劖。
陟彼山巔，有洞益奇。
南北戶通，千里頫闚。
伊晉之洪，采榮于斯。
丹飛井霤，木潤草滋。
昔我太宗，雲章下賁。
於皇仁廟，奎文狎至。
巖處有輝，神護孔閟。
丕昭聖朝，聲化遠暨。
南山不騫，天子萬年。
南山不朽，天子萬壽。
無量惟壽，與天齊久。
小臣作詩，永颺於後。
句·其一
作者：陳讜
朝代：宋

淵源師老杜，體制陋西崑。
句·其二
作者：陳讜
朝代：宋

竹密不知雲欲雨，山高盡見水朝宗。
尊賢堂
作者：陳讜
朝代：宋

聞道騎鯨碧眼仙，黄柑手植尚依然。
人間俯仰更成古，天下聲名不計年。
繭紙誰能收妙墨，鷄林何用續遺編。
使君爲創新堂事，若解尊賢則是賢。
彈丸山
作者：陳讜
朝代：宋

地迥山奇怪，神仙喜穴居。
百雲剜洞巧，五石補天餘。
商野幽人夢，周南太史書。
心乎愛丘壑，勝概一躊躇。
潯陽白牡丹·其一
作者：陳讜
朝代：宋

玉色天然賽渥丹，亭亭並立倚朱欄。
正緣不語偏含思，若使能行却厭看。
潯陽白牡丹·其二
作者：陳讜
朝代：宋

曉來玉露浥香腮，雪態雲裳妙剪裁。
不比世情隨冷暖，此花端爲老人開。
過溪南韓氏宅
作者：陳讜
朝代：宋

曾覽溪南勝，重來四十年。
樹如人老矣，山共水依然。
香玉紛堆案，晴虹對跨川。
吾廬今咫尺，乘興且盤旋。
尋春
作者：陳豐
朝代：宋

盡日尋春不見春，杖藜踏破幾山雲。
歸來試把梅花看，春在梅稍已十分。
題義門胡氏華林書院
作者：陳象輿
朝代：宋

孝弟揚芳累世傳，書齋雲鎖碧峰前。
軒窗翠滴松筠接，砌檻清涵水石連。
旌表華門誠積善，褒崇合族慤敦賢。
義高管鄭徽猷遠，名重曾顔德行全。
弟姪登科當景運，公卿記美會佳篇。
華林勝概終尋訪，舊約依依已數年。
題嚴子陵釣臺
作者：陳貫道
朝代：宋

足加帝腹似癡頑，詎肯折腰求好官。
明主莫將臣子待，故人只作友朋看。
禪師塔
作者：陳貴誠
朝代：宋

舊到烏回寺，相迎識短筇。
重來已無跡，今去欲安從。
春曉空啼鳥，巖枯吼夜龍。
諸天圍繞處，重聽一樓鐘。
句
作者：陳貴誼
朝代：宋

行人自逐楊花去，不是楊花肯送人。
敬贊月林觀禪師·其一
作者：陳貴謙
朝代：宋

示現人間忍辱仙，單提獨弄祖師禪。
生涯一鉢無安處，惟有聲名萬古傳。
敬贊月林觀禪師·其三
作者：陳貴謙
朝代：宋

與師曾結宿生因，一笑吳門二十春。
再見已忘標月指，無言可贊法王身。
敬贊月林觀禪師·其二
作者：陳貴謙
朝代：宋

傳得西林夜半衣，解將鐵笛逆風吹。
重重話墮全擔荷，青出於藍只自知。
醒心亭
作者：陳賓
朝代：宋

亭以醒心名，心與亭何與。
物各有感通，此理貴深喻。
峴山峙豐碑，見者皆墮淚。
推類盡其餘，庶表名亭義。
我昨發莆陽，春光正明媚。
肩輿撼頓間，思慮雜勞勩。
行行復行行，至此若沾醉。
振衣躡斯亭，四顧足清致。
芳樹布繁陰，晴山薦空翠。
時有幽禽來，且無俗駕至。
物我方兩忘，情景亦相會。
天君始泰然，萬境絕纖翳。
後樂與先憂，虛靈良不昧。
揭扁端在茲，夫豈無所試。
尚期知我者，他時來作記。
贊鄭貞娘
作者：陳贊
朝代：宋

宋主南奔閩海頭，至元鐵騎震山丘。
守臣不識歸降耻，處女獨懷污辱羞。
雲氣古今和恨結，潮聲日夜带哀流。
死生大義須臾事，留取芳名幾百秋。
一念
作者：陳起
朝代：宋

一念無塵雜，三更有夢回。
同他石橋老，過水探寒梅。
一榻
作者：陳起
朝代：宋

一榻世緣輕，毋將事物縈。
昔人言豈誤，慧自靜中生。
三江斗門
作者：陳起
朝代：宋

短艇漾秋霞，江村數百家。
水聲鳴轣轆，山骨瘦槎枒。
自笑如浮梗，何期又泛楂。
人傳前岸石，曾化作蝦蟆。
三遊錢園併題四時畫圖
作者：陳起
朝代：宋

只因閒未得，又慕得閒名。
一幅無盡態，四時有餘情。
吟清招鶴伴，機熟付鷗盟。
坐久不知晚，前汀烟水橫。
井亭橋
作者：陳起
朝代：宋

桐花夾岸柳遮山，水面誰家燕子還。
摩利閣邊唐相井，濯衣人散暮潺潺。
以仁者壽爲韻壽侍讀節使鄭少師·其一
作者：陳起
朝代：宋

一氣妙磅礴，萬彙屈者伸。
方寸函太極，宇宙皆吾仁。
端平改化絃，真儒手洪鈞。
厥今扶公道，皆昔夾袋人。
丙午成樂歲，甲午無窮春。
以仁者壽爲韻壽侍讀節使鄭少師·其三
作者：陳起
朝代：宋

賦詩投金瀨，俸入猶半有。
煇煌奉國節，一粟迺不受。
贏副初何心，國計要豐阜。
一丸濟世德，陽報期千壽。
會須煩潞公，再與佐元祐。
以仁者壽爲韻壽侍讀節使鄭少師·其二
作者：陳起
朝代：宋

岧嶢閶闔雲，蹀躞誌鞍馬。
細氈侍珠旒，治道談帝者。
歸來西湖濱，岸幘松蓋下。
秋淥晚涵山，挹以薦殘斝。
北第何三辭，泉石懷綠野。
以毅齋曾先生詩法曰能以無情作有情子熊舉以見教兼示學詩如學禪之句次韻聲謝
作者：陳起
朝代：宋

西禪欲南闡，胡僧越海來。
一蹴嵩山雲，支分五岐開。
逢人問靈源，要識老牛胎。
半生苦迷此，所見祇瞢哉。
有時面壁求，眼底仍飛埃。
誰知機湊到，却自詩中回。
無中寫出有，金枝生蒿萊。
再拜先生語，段段空中裁。
當此意會處，高唱還自咍。
如得合浦珠，如獲荆山瑰。
方信春力到，無地匝蒼苔。
可憐思花人，區區羯鼓催。
我今得密旨，敢熄爐中灰。
瓣香爲南豐，用酬開靈臺。
信步
作者：陳起
朝代：宋

信步過高崗，隨僧到上方。
泉浸松逕潤，風出稻畦薌。
地險人誰問，山深屋亦藏。
惜無碑可考，創立自南唐。
借居值雪
作者：陳起
朝代：宋

已歎長安索米難，可禁風雪滿長安。
無家又是於人借，有命從來只自寬。
春入園林根覺煖，色連天地眼生寒。
西湖寂寞梅無伴，合向孤山忍凍看。
元夕雨中偶成四絕奉寄東齋·其一
作者：陳起
朝代：宋

片雲纔起月無輝，一縷沉煙對雨時。
病後情懷慵把酒，看他兒輩探官嬉。
元夕雨中偶成四絕奉寄東齋·其三
作者：陳起
朝代：宋

車駕行將享孟春，月收梅影可愁人。
雨師不管閒歌舞，預向天街灑暗塵。
元夕雨中偶成四絕奉寄東齋·其二
作者：陳起
朝代：宋

歌吹蕭條燈火稀，况逢連夕雨垂垂。
黄堂景色非街市，應對山棚賦好詩。
元夕雨中偶成四絕奉寄東齋·其四
作者：陳起
朝代：宋

浪兒歸去抱愁眠，孤負霜蛾與孟蟬。
潤澤翻爲田父喜，紅燈带雨卜豐年。
六言
作者：陳起
朝代：宋

破窗有子書鴉，杜門無客嘗茶。
春事應憐幽獨，隔牆飛過楊花。
六言簡耘業
作者：陳起
朝代：宋

露濕螢光愈熾，月斜蛩韻尤清。
微物得時若此，人生可不求名。
冷泉凭欄
作者：陳起
朝代：宋

此山泉石勝，還思日日登。
那知三生前，不是住山僧。
冷泉解后友人留飲
作者：陳起
朝代：宋

倦叟尋芳藉短筇，故人解后一尊同。
明霞浸水疑鋪錦，彩閣橫溪儼卧虹。
猿去復歸啼曉嶂，僧來相伴立春風。
雪濤湍激開寒閘，滌盡塵襟萬慮空。
分得春禽效香奩體
作者：陳起
朝代：宋

數聲應寄春消息，纔轉花梢濃綠隔。
早知襟韵倦逢迎，莫遣臨風情脈脈。
分得無題
作者：陳起
朝代：宋

露杯雲館昔相留，解珮人歸暗綠洲。
八斗才高空賦洛，九層臺迥易悲秋。
定知玉鳳人吹怨，還念金龜婿遠遊。
屏曲鴛鴦三十六，夜凉誰與結綢繆。
友人新息滿月
作者：陳起
朝代：宋

蘭砌懽傳書種子，寶刀剃髮月初彌。
絕憐雅致高於俗，點易殘朱抹顖兒。
句
作者：陳起
朝代：宋

秋雨梧桐皇子府，春風楊柳相公橋。
史記送後村劉秘監兼致欲見之悰
作者：陳起
朝代：宋

昏聵嗟耳目，管絃堂上調。
世事每相背，秋月虛良宵。
涓吉擬登龍，疾雨驚風飄。
禰刺不得前，東睇心旌遥。
近履傳康强，變體筆更饒。
風響雖時接，未若親聞韶。
憶昔西湖濱，別語請教條。
囑以馬遷史，文貴細字彫。
名言猶在耳，堤柳凡幾凋。
茲焉得蜀刻，持贈踐久要。
會晤知何時，霽色審來朝。
同毛誼夫喻可中夜汎西湖
作者：陳起
朝代：宋

又復移舟踐舊盟，喜隨師友挹湖光。
一番雨勢生秋意，幾處蟬聲送夕陽。
亭榭家家增藻飾，星河歲歲曜文章。
斷橋向午蟾方出，載月乘風更舉觴。
同清兄看猿
作者：陳起
朝代：宋

藜杖同僧扣，譍門野叟閑。
放他猿摘果，莫把白雲關。
呈朱叢瑞
作者：陳起
朝代：宋

囊中五色絲，擬將舜裳補。
玉階遠於天，莫睹干戚舞。
治朝足文物，一室自規矩。
少賤人或欺，黔婁况貧窶。
毋作飯牛歌，春滋夜來雨。
哭丹池王隠君
作者：陳起
朝代：宋

憶昔相逢初，一見即刮目。
出處雖不齊，椒蘭則同馥。
論心到極處，情愛逾骨肉。
十年傳成癖，搰搰閉門讀。
高志尊所傳，而肯曲從俗。
抱此奇特操，平步可金玉。
況復同窗友，槐庭秉鈞軸。
事有反所料，軒冕笑羈束。
縉雲邈千里，訪道求辟穀。
食棗懷安期，竊桃小方朔。
平生精進心，自可登仙錄。
一著偶失算，九書無復續。
洞霄有猿號，丹池無鶴浴。
昨病失會葬，生芻東望哭。
喚渡
作者：陳起
朝代：宋

一帆又是過西陵，天正寒時雨欲冰。
心地自平潮自險，回瞻絳闕認觚稜。
嗚嗚
作者：陳起
朝代：宋

嗚嗚畫角悲，又復掩柴扉。
夜月雲千里，春城水四圍。
連宵燈報喜，幾日鳥啼歸。
飛盡東郊絮，誰憐尚夾衣。
嘉平旦雪·其一
作者：陳起
朝代：宋

天欲做奇事，清寒發化機。
一雲無不覆，萬物盡同輝。
水合漁烟暝，山空獵火微。
夜窗歌七月，三歎及無衣。
嘉平旦雪·其二
作者：陳起
朝代：宋

天一孕真精，裁成六出霙。
大聲聞竹折，空色助梅清。
節壯氈甘囓，兵奇鶩自驚。
男兒須事業，謾說剡舟明。
圭示急須制作亭當喜成一絕
作者：陳起
朝代：宋

博古圖中無此樣，繄誰匠意巧胚胎。
槐堂新送黄封酒，便可衝寒暖一杯。
壽喬樞密
作者：陳起
朝代：宋

明明我周王，四國文德撫。
昭假天所監，時生仲山甫。
訓儀系力式，剛柔不茹吐。
一片翼翼心，冰霜映西府。
凉秋九月朔，玉簫紫鸞舞。
惟昴昔孕蕭，眉壽今頌魯。
千載慶風雲，色絲期衮補。
壽大丞相安晚先生
作者：陳起
朝代：宋

嵯峨補陀山，下視海水流。
風波定以梢，穩穩濟川舟。
皇穹祐炎祚，黍稌慶有秋。
繄誰致此祥，上相今伊周。
赫赫命世賢，師道輔前旒。
暨湯同格天，康濟仰廟謀。
向來三邊塵，化作和氣游。
橫戈枕月戍，擊壤歌西疇。
小春明日是，泰階射斗牛。
見說老人星，交曜光九州。
宣勸下紫宸，雕盤羅珍羞。
北禁詔墨香，昌熾頌魯侯。
鯫生戴厚恩，一詩何能酬。
擬辦八千首，從今歲歲投。
壽樓監丞
作者：陳起
朝代：宋

十洲三島日月長，殷紅軟紫秋更香。
銀河倒浸珊瑚冷，十二樓高玉露瀼。
九老仙都在何許，縹緲五雲鸞對舞。
璇臺寶榭居者誰，迺是仙翁宣獻府。
芙蓉爲城桂爲房，商盤周鼎東西廂。
牙籤漆玉紛寶墨，未數人間集古堂。
中有一仙炯雙目，清於秋月溫如玉。
盡得仙翁肘後傳，千古韋經播餘馥。
環珮鏘鏘侍玉墀，補天妙手帝所知。
三十六宮煥王度，涉筆五工勞設施。
八極遨遊思汗漫，山川先向峨眉翫。
江風千里月一輪，亟上崚嶒快分半。
風煙入興知幾詩，鳳鳴鵾化今其時。
是誰紀德道旁石，重見邦人歌海沂。
登龍元是當年客，再遇江城頭盡白。
懷思每與阿戎談，清賞敢忘今阮籍。
雙星佳會又兼旬，崧高此日曾生申。
東樓瑞彩接南極，長生籙鏤黄金文。
和仲吹商酌璇斗，白苧西風小垂手。
幅巾醉倚漆園椿，人比靈椿更長久。
我公自是天上人，商之霖雨虞卿雲。
姑溪父老不余聽，謂是聖宋之景星。
壽禮部喬文昌
作者：陳起
朝代：宋

璇杓西揭將指乾，商飆萬里清無邊。
亭亭東峴聳蒼玉，雙溪露凈銀河鮮。
天應歛此山川氣，九秋藴作人間瑞。
當年寶婺所寶何，今日我公廊廟器。
秘殿吾伊墳典光，粲然禮樂隆周王。
滿懷獻納琅玕露，筆底璠璵金匱香。
晚節黄花清上苑，雝雝宗祀儀將蕆。
星辰直上復聲隆，看踵臺司調玉鉉。
抱琴江臯客影單，四年指下不成彈。
瓠巴一曲西風遞，請聽雙溪之水聲潺潺。
舂崖漱石鳴湍玉，带月泠泠下溪曲。
須臾峴首片雲生，雨雜寒泉座飛瀑。
山清波明公與溪山一樣清，康寧千齡遥祝壽山福海之高深。
夜聽誦太極西銘
作者：陳起
朝代：宋

六經宇宙包無際，消得斯文一貫穿。
萬水混茫潮約海，三辰煥爛斗分天。
鳶魚察理河洛後，金玉追章秦漢前。
遥夜並聽仍闇味，奎明誰敢第三篇。
夜誦
作者：陳起
朝代：宋

父子跏趺絕似僧，青燈一琖夜三更。
讀殘戴記兒將倦，山栗旋煨仍擘橙。
夜過西湖
作者：陳起
朝代：宋

鵲巢猶挂三更月，漁板驚回一片鷗。
吟得詩成無筆寫，蘸他春水畫船頭。
天台桐柏觀李高士惠詩兼寄其遊山紀詠一編且復見招予不能赴約敬次來韻以謝
作者：陳起
朝代：宋

景物寫成編，清新人競傳。
風輕花自若，雨驟鳥悽然。
老我塵中累，多君物外仙。
未能拋世慮，山館借牀眠。
奉酬竹溪陳史君新詩墨梅之貺
作者：陳起
朝代：宋

千里雙魚賁草堂，中藏瓌異夜騰光。
興因東閣增懷想，影落前榮不寄香。
四韻休誇毛穎伎，幾回曾誤壽陽妝。
感公意過兼金餽，慚乏瓊琚展報襄。
婚嫁
作者：陳起
朝代：宋

婚嫁債羈縻，何時是了期。
每嗟身外累，無出女和兒。
聽漏寒無夢，添香夜有詩。
沈沈澄萬境，梅影月初移。
安晚先生貺以丹劑四種古調謝之
作者：陳起
朝代：宋

陳子一畝宮，居來七十年。
當其春盛時，庭花發幽妍。
轉矚長養天，青子垂簷前。
秋收備百禮，冬享意則虔。
年來風雨凌，垣倒壁四穿。
上漏下卑濕，敗隙遥瞻天。
三生結施仁，睹此殊興憐。
捨以四條柱，俾之撐危顛。
工師得大木，裁製精且專。
尚欠櫨與楣，況復棟與椽。
再干大檀越，結此歡喜緣。
安晚先生送自贊太上感應篇帙首御題諸惡莫作衆善奉行八字輔以佑聖像一軸兩詩見意云·其一
作者：陳起
朝代：宋

公衮殊相念，奇書寄布衣。
此心纔動處，萬善要同歸。
本旨詳敷衍，奎題重發揮。
應憐蘧伯玉，投老始知非。
安晚先生送自贊太上感應篇帙首御題諸惡莫作衆善奉行八字輔以佑聖像一軸兩詩見意云·其二
作者：陳起
朝代：宋

稽首玄真像，當年助我軍。
龜蛇裨聖武，龍鳳煥奎文。
劍聳燒空焰，旗翻渡海雲。
上公傳琬琰，分惠感慇懃。
寄劉茂實
作者：陳起
朝代：宋

送君登廣陌，楊柳正依依。
別後人應老，庭前葉又飛。
闖簷迎過鴈，無語立斜暉。
還憶西樓月，雲寒白雪微。
寄彭勿菴
作者：陳起
朝代：宋

一片巴江月，移輝到庾梅。
孤山春事早，疎影望東回。
寄東齋
作者：陳起
朝代：宋

又復逢初度，尪羸異昔時。
預愁臨丙戌，所願值天醫。
翦綵裝茶果，裁牋薦壽卮。
今年都告免，湯餠却相宜。
寄汪起潛簽判
作者：陳起
朝代：宋

飛雲起伏龍，大鵬運以風。
風雲一朝會，前塞今迺通。
斂翼賢景略，時哉使其逢。
腰錢與騎鶴，事或有適同。
青門瓜吹香，綠水蓮泛紅。
人物王謝家，風雅眼底空。
參畫聳臺府，宜護碧紗籠。
鄱江萬折東，獨鶚摩蒼穹。
浮圖快一擲，歸騎先賓鴻。
寄題當湖隠淥亭
作者：陳起
朝代：宋

曲逕一亭幽，三十六水聚。
簷影接波光，蟬聲入秋思。
開薸靜看雲，愛月懶種樹。
濠上意如何，疎鍾烟外寺。
寒吹
作者：陳起
朝代：宋

寒吹西軒入，罘罳設座隅。
腰圍同沈約，指爪類麻姑。
靜卧氈三疊，清齋飯一盂。
曉來香滿室，巖桂侈缾鑪。
對菊有懷東園
作者：陳起
朝代：宋

青女凌波楚江冷，庭前一葉鳴金井。
砧杵誰家試夾衣，西風攪碎蘆花影。
呼童折取籬下金，旋汲山泉注古缾。
細哦七字延秋色，寒香似欠東園清。
江上子牟懷魏闕，離情一動腸千結。
急呼斗酒破霜螯，楚月不礙西湖月。